NÁRODNÁ   RADA   SLOVENSKEJ   REPUBLIKY
IV. volebné obdobie

1387

Vládny návrh

Zákon

z ......................... 2009,

ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z. a ktorým sa menia a dopĺňajú niektoré zákony

Národná rada Slovenskej republiky sa uzniesla na tomto zákone:

Čl. I

Zákon č. 448/2008 Z. z. o sociálnych službách a o zmene a doplnení zákona              č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z. sa mení a dopĺňa takto: 

1. V § 3 ods. 5 písm. b) sa odkaz 10 nahrádza odkazom 9.

2. V § 6 ods. 1 sa vypúšťajú slová „v rozsahu ustanovenom v § 8 ods. 2 a 3“.

3. V § 8 odseky 2 a 3 znejú:
„(2) Obec v rozsahu svojej pôsobnosti fyzickej osobe, ktorá je odkázaná na sociálnu službu,
a)	poskytne sociálnu službu sama alebo prostredníctvom svojej organizačnej zložky, ktorú si vybrala fyzická osoba, ktorá žiada o uzatvorenie zmluvy o poskytovaní sociálnej služby,
b) zabezpečí poskytovanie sociálnej služby prostredníctvom právnickej osoby, ktorú zriadila alebo založila na tento účel a ktorú si vybrala fyzická osoba, ktorá žiada o uzatvorenie zmluvy o poskytovaní sociálnej služby, 
c) zabezpečí poskytovanie sociálnej služby u iného verejného poskytovateľa sociálnej služby alebo u neverejného poskytovateľa sociálnej služby, ktorého si vybrala fyzická osoba, ktorá žiada o uzatvorenie zmluvy o poskytovaní sociálnej služby, ak obec nemôže poskytnúť alebo zabezpečiť poskytovanie sociálnej služby podľa písmen a) alebo b).
(3) Vyšší územný celok v rozsahu svojej pôsobnosti fyzickej osobe, ktorá je odkázaná na sociálnu službu,
a) zabezpečí poskytovanie sociálnej služby prostredníctvom právnickej osoby, ktorú zriadil alebo založil na tento účel, ktorú si vybrala fyzická osoba, ktorá žiada o uzatvorenie zmluvy o poskytovaní sociálnej služby, 
b) zabezpečí poskytovanie sociálnej služby u iného verejného poskytovateľa sociálnej služby alebo u neverejného poskytovateľa sociálnej služby, ktorého si vybrala fyzická osoba, ktorá žiada o uzatvorenie zmluvy o poskytovaní sociálnej služby, ak vyšší územný celok nemôže poskytnúť alebo zabezpečiť poskytovanie sociálnej služby podľa písmena a).“.

4. V § 8 ods. 6 sa na konci pripájajú tieto slová: „alebo ak fyzickej osobe poskytovala činnosti, ktoré majú charakter odborných činností, obslužných činností a ďalších činností podľa § 16 až 18 osoba, ktorá nebola zapísaná do registra poskytovateľov sociálnych služieb (ďalej len „register“) a fyzická osoba je odkázaná na sociálnu službu na zabezpečenie nevyhnutných podmienok na uspokojovanie základných životných potrieb fyzickej osoby  podľa § 2 ods. 3.“.

5. V § 8 odsek 8 znie: 
„(8) Obec alebo vyšší územný celok zabezpečí poskytovanie sociálnej služby podľa tohto zákona tak, že uzatvára zmluvu s budúcim poskytovateľom sociálnej služby, v ktorej sa budúci poskytovateľ sociálnej služby zaväzuje túto sociálnu službu poskytnúť. Zabezpečenie poskytovania sociálnej služby podľa prvej vety  sa nevzťahuje na obec alebo vyšší územný celok, ak zabezpečuje poskytovanie sociálnej služby prostredníctvom právnickej osoby, ktorú zriadil alebo založil na tento účel. Zmluva podľa prvej vety môže byť uzatvorená na viac miest alebo na viac fyzických osôb, pre ktoré bude sociálna služba u budúceho poskytovateľa sociálnej služby zabezpečená.“.
 
6. V § 8 sa za odsek 8 vkladá nový odsek 9, ktorý znie: 
„(9) Ak obec alebo vyšší územný celok zabezpečuje poskytovanie sociálnej služby uvedenej v § 34 až 41 podľa odseku 8, budúci poskytovateľ sociálnej služby sa v zmluve podľa odseku 8 zaväzuje poskytnúť sociálnu službu v lehote 60 dní odo dňa doručenia žiadosti o uzatvorenie zmluvy o poskytovaní sociálnej služby obci, vyššiemu územnému celku alebo právnickej osobe zriadenej alebo založenej obcou alebo vyšším územným celkom na poskytovanie sociálnej služby.“.
Doterajší odsek 9 sa označuje ako odsek 10.

7. V § 9 ods. 3 sa slovo „svojho“ nahrádza slovom „odborného“ a vypúšťajú sa slová „a minimálny percentuálny podiel odborných zamestnancov na celkovom počte zamestnancov“.

8. V § 12 sa odsek 1 dopĺňa  písmenom f), ktoré znie: 
   „f) samostatne vykonávané odborné činnosti, ktorými sú
  1. základné sociálne poradenstvo,
  2. špecializované sociálne poradenstvo,
  3. sociálna rehabilitácia.“.

9. V § 13 ods. 2 sa na konci pripája táto veta: „Pri ambulantnej sociálnej službe sa neposkytuje ošetrovateľská starostlivosť okrem aplikácie neinjekčnej liečby, ubytovanie, pranie, žehlenie a údržba bielizne a šatstva, osobné vybavenie a neutvárajú sa podmienky na úschovu cenných vecí.“.

10. V § 13  ods.  5  druhá veta znie: „Pobytová sociálna služba sa poskytuje ako celoročná pobytová sociálna služba, týždenná pobytová sociálna služba alebo pobytová sociálna služba na určitý čas.“. 

11. V § 15 odsek 1 znie: 
„(1) Poskytovateľ sociálnej služby je povinný vykonávať odborné činnosti okrem ošetrovateľskej starostlivosti, obslužné činnosti a ďalšie činnosti, zabezpečovať vykonávanie týchto činností alebo utvárať podmienky na ich vykonávanie v rozsahu ustanovenom týmto zákonom, pre druh sociálnej služby, ktorý poskytuje, ak sa poskytovateľ sociálnej služby s prijímateľom sociálnej služby na návrh prijímateľa sociálnej služby nedohodne inak v zmluve o poskytovaní sociálnej služby.“. 

12. V § 16 ods. 2 sa na konci pripája táto veta: „To neplatí, ak obec a vyšší územný celok poskytujú odbornú činnosť podľa prvej vety v rozsahu svojej pôsobnosti podľa § 80 písm. f) a § 81 písm. e).“. 

13. V § 38 ods.1 sa na konci pripájajú tieto slová: „alebo fyzickej osobe, ktorá je odkázaná na pomoc inej fyzickej osoby a jej stupeň odkázanosti je najmenej II podľa prílohy č. 3, ak sa jej poskytuje ambulantná sociálna služba“. 

14. V § 39 ods. 1 sa slová „typu etiológie“ nahrádzajú slovami „typu a etiológie“. 

15. V § 41 odsek 2 znie: 
„(2) Opatrovateľskou službou sa poskytujú úkony podľa prílohy č. 4. Rozsah úkonov na základe sociálnej posudkovej činnosti určuje obec v hodinách alebo podľa jednotlivých úkonov podľa prílohy č. 4. Minimálny rozsah úkonov sebaobsluhy nesmie byť nižší ako je minimálny rozsah zodpovedajúci stupňu odkázanosti fyzickej osoby posúdený podľa prílohy č. 3, ak sa poskytovateľ sociálnej služby s prijímateľom sociálnej služby na návrh prijímateľa sociálnej služby nedohodne inak v zmluve o poskytovaní sociálnej služby.“.

16. V § 44 ods. 5 sa slová „poskytovateľa zdravotnej starostlivosti podľa osobitného predpisu24)“ nahrádzajú slovami „lekára, s ktorým má fyzická osoba uzatvorenú dohodu o poskytovaní zdravotnej starostlivosti podľa osobitného predpisu 26)“.

17. V § 49 ods. 1, 2, 4 až 13 sa slová „posudzujúci lekár“ nahrádzajú slovami „posudzujúci zdravotnícky pracovník“, v odseku 1 sa slovo „lekár“ nahrádza slovami „zdravotnícky pracovník“   a v odseku 7 druhej vete sa slovo „Lekár“ nahrádza slovami „Zdravotnícky pracovník“.

18. V § 49 odsek 3 znie: 
		„(3) Posudzujúci zdravotnícky pracovník pri výkone lekárskej posudkovej činnosti vychádza z lekárskeho nálezu, posudku, správy o priebehu a vývoji choroby a zdravotného postihnutia alebo výpisu zo zdravotnej dokumentácie  (ďalej len „doklad poskytovateľa zdravotnej starostlivosti o nepriaznivom zdravotnom stave“) nie staršieho ako šesť mesiacov, ktoré predložila fyzická osoba, ktorá žiada o posúdenie odkázanosti na sociálnu službu. Ak je doklad poskytovateľa zdravotnej starostlivosti o nepriaznivom zdravotnom stave  podľa prvej vety na účely lekárskej posudkovej činnosti nedostačujúci, posudzujúci zdravotnícky pracovník požiada lekára, s ktorým má fyzická osoba, ktorá žiada o posúdenie odkázanosti na sociálnu službu, uzatvorenú dohodu o poskytovaní zdravotnej starostlivosti26) (ďalej len „zmluvný lekár“), o vypracovanie lekárskeho nálezu, ktorého vzor uvedený v prílohe č. 1 osobitného predpisu11) sa použije na účely sociálnych služieb primerane. Ak je lekársky nález zmluvného lekára neúplný, posudzujúci zdravotnícky pracovník požiada zmluvného lekára o jeho doplnenie.“.

19. V § 49 ods. 5 sa za slovo „vychádza“  vkladajú slová  „z dokladu poskytovateľa zdravotnej starostlivosti o nepriaznivom zdravotnom stave  nie staršieho ako šesť mesiacov, ktorý predložila fyzická osoba,  alebo“.

20. V § 49 ods. 6 sa za slová „môže vychádzať aj“ vkladajú slová „z dokladu poskytovateľa zdravotnej starostlivosti o nepriaznivom zdravotnom stave  nie staršieho ako šesť mesiacov, ktorý predložila fyzická osoba, alebo“.

21.  § 49 sa dopĺňa odsekmi 14 a 15, ktoré znejú: 
„(14) Odkázanosť fyzickej osoby na pomoc inej fyzickej osoby podľa prílohy č. 3 sa neposudzuje u fyzickej osoby, ktorá dovŕšila dôchodkový vek a o posúdenie odkázanosti na sociálnu službu v zariadení pre seniorov žiada z iných vážnych dôvodov.
 (15) Zdravotné výkony na účely posúdenia odkázanosti na sociálnu službu podľa odseku 3 druhej vety a tretej vety sa poskytujú za úhradu, ktorú uhrádza poskytovateľovi zdravotnej starostlivosti príslušná obec alebo vyšší územný celok. Poskytovateľ zdravotnej starostlivosti nie je oprávnený požadovať úhradu za zdravotné výkony na účely lekárskej posudkovej činnosti podľa odseku 3 druhej vety a tretej vety od fyzickej osoby, ktorá žiada o posúdenie odkázanosti na sociálnu službu.“.

22. V § 50 ods. 3 sa na konci pripájajú tieto slová: „alebo na základe poverenia obce alebo vyššieho územného celku  sociálny pracovník právnickej osoby zriadenej alebo založenej obcou alebo vyšším územným celkom“.

23. V § 50 odsek 8 znie: 
„(8) Pri posudzovaní odkázanosti fyzickej osoby na opatrovateľskú službu sa posudzuje aj rozsah odkázanosti fyzickej osoby na úkony starostlivosti o jej domácnosť a rozsah odkázanosti pri uskutočňovaní základných sociálnych aktivít v hodinách alebo podľa jednotlivých úkonov podľa prílohy č. 4 časti II a III.“. 

24. V § 54 ods. 3 tretia veta znie: „Počas poskytovania odľahčovacej služby je obec povinná v rámci svojej pôsobnosti poskytnúť sociálnu službu alebo zabezpečiť poskytovanie sociálnej služby fyzickej osobe s ťažkým zdravotným postihnutím podľa jej výberu, a to terénnu sociálnu službu v rozsahu najmenej 8 hodín denne, ak sa poskytovateľ sociálnej služby s prijímateľom sociálnej služby nedohodne inak v zmluve o poskytovaní sociálnej služby, ambulantnú sociálnu službu alebo pobytovú sociálnu službu.“. 

25. § 61 sa dopĺňa odsekom 9, ktorý znie: 
„(9) Sociálne služby podľa § 35 až 40  možno poskytovať aj  ako  ambulantné sociálne služby.“.

26. V § 62 sa vypúšťajú slová „poskytovateľov sociálnych služieb (ďalej len „register“)“.

27. V § 63 ods. 2 sa vypúšťa tretia veta. 

28. V § 63 odsek 3 znie:
„(3) Ak žiadosť o zápis do registra podáva právnická osoba, musí byť fyzická osoba, ktorá je štatutárny orgán právnickej osoby, spôsobilá na právne úkony v plnom rozsahu a bezúhonná.“.

29. V § 63 sa vypúšťa odsek 4.
      Doterajšie odseky 5 a 6 sa označujú ako odseky 4 a 5. 

30.  § 63 sa dopĺňa odsekom 6, ktorý znie:
„(6) Ak žiada o zápis do registra osoba, ktorá má záujem poskytovať sociálne služby s cieľom dosiahnuť zisk, podmienkou zápisu do registra je doklad o živnostenskom oprávnení.“.

31. V § 64 ods. 2 písm. b) sa vypúšťa druhý bod. Súčasne sa zrušuje označenie prvého bodu.
 
32. V § 64 ods. 3 písm. a) druhý bod znie: 
     „2. fyzickej osoby, ktorá je štatutárny orgán právnickej osoby,“.

33. V § 64 ods. 3 sa vypúšťa písmeno b).
      Doterajšie písmená c) až h) sa označujú ako písmená b) až g).

34. V § 64 ods. 3 písm. b) sa za slová „forme sociálnej služby a“ vkladajú slová „ak ide o poskytovanie pobytovej sociálnej služby aj“. 

35. V § 64 sa za odsek 3 vkladá nový odsek 4, ktorý znie: 
„(4) Fyzická osoba, ktorá žiada o zápis do registra a má záujem poskytovať sociálne služby s cieľom dosiahnuť zisk, a fyzická osoba, ktorá je štatutárnym orgánom právnickej osoby, ktorá žiada o zápis do registra a má záujem poskytovať sociálne služby s cieľom dosiahnuť zisk, nepredkladá kópiu dokladu preukazujúceho bezúhonnosť.“.
Doterajšie odseky 4 až 7 sa označujú ako odseky 5 až 8.

36. V § 64 ods. 5 a 7 sa slová „písm. c)“ nahrádzajú slovami „písm. b)“.

37. V § 64 sa za odsek 5 vkladá nový odsek 6, ktorý znie: 
„(6) Údaje o hygienických podmienkach na účely odseku 3 písm. b) sa preukazujú rozhodnutím príslušného orgánu verejného zdravotníctva.33a)“.
Poznámka pod čiarou k odkazu 33a znie: 
„33a) § 6 ods. 3 písm. f) a § 13 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.“.
Doterajšie odseky 6 až 8 sa označujú ako odseky 7 až 9.

38. V § 69 prvá veta znie: „Ak poskytovateľ sociálnej služby neodstráni v určenej lehote nedostatky zistené vyšším územným celkom pri kontrole úrovne poskytovania sociálnych služieb podľa § 81 písm. r) a nedostatky zistené obcou alebo vyšším územným celkom pri kontrole hospodárenia s finančným príspevkom pri odkázanosti na pomoc inej osoby pri úkonoch sebaobsluhy a finančným príspevkom na prevádzku podľa § 80 písm. o) a § 81 písm. s), vyšší územný celok rozhodne o zákaze poskytovať sociálnu službu až do  odstránenia zistených nedostatkov najdlhšie do dvoch rokov od nadobudnutia právoplatnosti rozhodnutia o zákaze.“.

39. V § 71 odsek 6 znie:
„(6) Ak obec zabezpečí fyzickej osobe s trvalým pobytom vo svojom územnom obvode poskytovanie sociálnej služby uvedenej v § 35, 36, 40 a 41 v inej obci alebo u poskytovateľa sociálnej služby, ktorého zriadila alebo založila iná obec alebo vyšší územný celok, v ktorého územnom obvode sa obec nenachádza, obec uhrádza inej obci alebo poskytovateľovi sociálnej služby, ktorého zriadila alebo založila iná obec alebo vyšší územný celok, v ktorého územnom obvode sa obec nenachádza, ekonomicky oprávnené náklady spojené s poskytovaním tejto sociálnej služby uvedené v § 72 ods. 5 znížené o výšku úhrady za sociálnu službu platenú prijímateľom sociálnej služby.“.

40. V § 71 sa za odsek 6 vkladajú nové odseky 7 a 8, ktoré znejú:
„(7) Ak vyšší územný celok zabezpečí fyzickej osobe s trvalým pobytom vo svojom územnom obvode poskytovanie sociálnej služby uvedenej v § 34 a 37 až 39 v inej obci alebo u poskytovateľa sociálnej služby, ktorého zriadila alebo založila iná obec alebo iný vyšší územný celok, vyšší územný celok uhrádza inej obci alebo poskytovateľovi sociálnej služby, ktorého zriadila alebo založila iná obec alebo iný vyšší územný celok, ekonomicky oprávnené náklady spojené s poskytovaním tejto sociálnej služby uvedené v § 72 ods. 5 znížené o výšku úhrady za sociálnu službu platenú prijímateľom sociálnej služby.
(8) Ak obec zabezpečila sociálnu službu fyzickej osobe s trvalým pobytom vo svojom územnom obvode u poskytovateľa sociálnej služby, ktorý je financovaný účelovými dotáciami z Ministerstva financií Slovenskej republiky, výška ekonomicky oprávnených nákladov, ktoré je obec povinná uhradiť podľa § 71 ods. 6, sa zníži o výšku poskytnutej účelovej dotácie z Ministerstva financií Slovenskej republiky.“ . 
Doterajší odsek 7 sa označuje ako odsek 9. 

41. V § 72 sa vypúšťa odsek 6.
      Doterajšie odseky 7 až 10 sa označujú ako odseky 6 až 9.

42. V § 72 odsek 6 znie:
„(6) Prijímateľ sociálnej služby neplatí úhradu za
a)  tlmočenie,
b)  krízovú pomoc poskytovanú prostredníctvom telekomunikačných technológií,
c)  vykonávanie 
1. sociálneho poradenstva, 
2. pomoci pri uplatňovaní práv a právom chránených záujmov,
3. sociálnej rehabilitácie,
4. pracovnej terapie.“.

43. V § 72 sa za odsek 6 vkladá nový odsek 7, ktorý znie:
„(7) Ustanovenie odseku 6 sa neuplatňuje, ak neverejný poskytovateľ sociálnej služby poskytuje sociálnu službu, o zabezpečenie poskytovania ktorej neverejného poskytovateľa sociálnej služby obec alebo vyšší územný celok nepožiadali, alebo ak neverejný poskytovateľ sociálnej služby poskytuje sociálnu službu s cieľom dosiahnuť zisk.“.
Doterajšie odseky 7 až 9 sa označujú ako odseky 8 až 10.

44. V § 72 ods. 8 druhej vete sa slovo „predpisu.11)““ nahrádza slovom „predpisu.40a)“ a za druhú vetu sa vkladá nová tretia veta, ktorá znie: „Na účely určenia úhrady za celoročnú pobytovú sociálnu službu sa za príjem považuje aj príjem z predaja nehnuteľných vecí podľa osobitného predpisu40b) získaný za kalendárny rok, ktorý predchádza kalendárnemu roku, v ktorom sa tento príjem zisťuje.“.
Poznámky pod čiarou k odkazom 40a a 40b znejú: 
„40a) § 18 ods. 1 až 15, 17, 19 a 20 zákona č. 447/2008 Z. z.
  40 b) § 18 ods. 1 písm. a) a b) zákona č. 447/2008 Z. z.“.

45. V § 72 sa za odsek 8 vkladá nový odsek 9, ktorý znie: 
„(9) Prijímateľ sociálnej služby uvedenej v § 31 a § 34 až 41 vyhlasuje, či hodnota majetku, ktorý vlastní, je vyššia ako 39 833 eur. Na účely vyhlásenia podľa prvej vety sa primerane použije tlačivo uvedené v prílohe č. 15 osobitného predpisu.11) Podpis fyzickej osoby na vyhlásení môže overiť príslušná obec alebo poskytovateľ sociálnej služby bez poplatku.“.
Doterajšie odseky 9 a 10 sa označujú ako odseky 10 a 11.

46. V § 73 ods. 1 sa vypúšťajú slová „prepravnú službu“.

47. § 73 sa dopĺňa odsekom 18, ktorý znie: 
„(18) Odseky 1 až 5 sa nepoužijú, ak prijímateľ sociálnej služby písomne požiada o neuplatňovanie ochrany zostatku z príjmu po zaplatení úhrady za sociálnu službu alebo ak hodnota jeho majetku  je vyššia ako 39 833 eur.“.

48. V § 74 ods. 2 písm. c) sa vypúšťajú slová „a poskytovanie sociálnej služby v zariadení pre seniorov potrebujú z iných vážnych dôvodov“.

49. V § 74 ods. 3 úvodnej vete sa za  slová „uvedenej v odseku 2“ vkladajú slová „ písm. a) až d)“.

50. V § 74 odsek 4  znie:
„(4) Údaje uvedené v odseku 3 písm. d) a e) neobsahuje žiadosť o uzatvorenie zmluvy o poskytovaní sociálnej služby podľa odseku 2 písm. b) a žiadosť o uzatvorenie zmluvy o poskytovaní sociálnej služby, ak prijímateľ sociálnej služby písomne požiada o neuplatňovanie ochrany zostatku z príjmu po zaplatení úhrady za sociálnu službu podľa     § 73 ods. 18.“.

51. V § 74 ods. 5 sa na konci pripájajú tieto slová: „a fyzickej osoby, ktorej sa má poskytovať sociálna služba bezodkladne podľa § 8 ods. 6“. 

52. § 74 ods. 8 sa slová „odborné činnosti, obslužné činnosti a ďalšie činnosti“ nahrádzajú slovami „každú odbornú činnosť, obslužnú činnosť a ďalšiu činnosť“.

53. V § 74 ods. 10 sa slová „ods. 3 a 4“ nahrádzajú slovami „ods. 2 a 3“.

54. V § 74 odsek 12 znie: 
„(12) Ak sa zmenia skutočnosti rozhodujúce na určenie úhrady podľa § 73 alebo ak prijímateľ opatrovateľskej služby prejaví záujem o zmenu rozsahu tejto sociálnej služby maximálne v rozsahu zodpovedajúcom jeho stupňu odkázanosti podľa prílohy č. 3, poskytovateľ sociálnej služby a prijímateľ sociálnej služby sú povinní uzatvoriť dodatok k zmluve o poskytovaní sociálnej služby.“.

55. V § 75 ods. 13 sa slová „podľa odsekov 1 až 9“ nahrádzajú slovami „uvedenej v § 29, 31, 32 a v § 34 až 42“.

56. V § 75 sa za odsek 13 vkladá nový odsek 14, ktorý znie: 
„(14) Za príslušnú obec alebo príslušný vyšší územný celok na účely poskytovania finančného príspevku na prevádzku poskytovanej sociálnej služby uvedenej v § 25 až 28,       §  33, § 44 a § 57 a finančného príspevku na špecializované sociálne poradenstvo a sociálnu rehabilitáciu poskytovanú ako samostatnú odbornú činnosť sa považuje obec alebo vyšší územný celok podľa svojej pôsobnosti,  v ktorého územnom obvode sa nachádza miesto poskytovania sociálnej služby, bez ohľadu na trvalý pobyt prijímateľa sociálnej služby.“.
Doterajší odsek 14 sa označuje ako odsek 15.

57.  § 75 sa dopĺňa odsekom 16, ktorý znie:
„(16) Ak prijímateľ sociálnej služby platí neverejnému poskytovateľovi sociálnych služieb úhradu za pomoc pri odkázanosti na pomoc inej fyzickej osoby pri úkonoch sebaobsluhy, výška finančného príspevku pri odkázanosti fyzickej osoby na pomoc inej fyzickej osoby pri úkonoch sebaobsluhy sa zníži o sumu úhrady za pomoc pri odkázanosti na pomoc inej fyzickej osoby pri úkonoch sebaobsluhy zaplatenú prijímateľom sociálnej služby.“.

58.  § 77 sa dopĺňa odsekmi 11 a 12, ktoré znejú:
„(11) Do predpokladaných príjmov zo zaplatenej úhrady alebo skutočných príjmov zo zaplatenej úhrady na účely odsekov 8 až 10 sa nepočítajú predpokladané príjmy alebo skutočné príjmy zo zaplatenej úhrady za vykonávanie, zabezpečovanie alebo utváranie podmienok na vykonávanie činností podľa § 15 ods. 3.
(12) Do predpokladaných bežných výdavkov na účely odseku 10 sa nepočítajú predpokladané bežné výdavky na vykonávanie, zabezpečovanie alebo utváranie podmienok na vykonávanie činností podľa § 15 ods. 3.“.

59. V § 79 ods. 1 sa vypúšťa písmeno c). 
      Doterajšie písmená d) až l) sa označujú ako písmená c) až k).

60. V § 79 ods. 1 sa písmeno g) dopĺňa tretím bodom,  ktorý znie:
     „3. zastavení činnosti osobe podľa § 99 ods. 5,“

61. V § 79 ods. 2 sa slová „písm. j)“ nahrádzajú slovami „písm. i)“ a slová „písm. k)“ nahrádzajú slovami „písm. j)“. 

62. V § 79 ods. 4 úvodnej vete sa slová „písm. j)“ nahrádzajú slovami „písm. i)“.

63. V § 79 ods. 4 písm. b) sa slová „meno a priezvisko fyzickej osoby a miesto výkonu činnosti, na ktorú jej“ nahrádzajú slovami „meno a priezvisko fyzickej osoby, ktorej“.

64. V § 79 ods. 4 písm. c) sa slová „názov, druh, formu a obsah“ nahrádzajú slovami „názov a druh“.

65. V § 79 ods. 5 úvodnej vete sa slová „písm. k)“ nahrádzajú slovami „písm. j)“.

66. V § 79 ods. 5 písm. c) sa slová „fyzickej osoby zodpovednej“ nahrádzajú slovami „zodpovedného zástupcu“. 

67.  V § 80 sa písmeno e)  dopĺňa šiestym bodom, ktorý znie:
      „6. pomoci pri osobnej starostlivosti o dieťa,“. 

68. V § 80 písmeno k) znie: 
      „k) je povinná uhradiť ekonomicky oprávnené náklady podľa § 71 ods. 6“.

69. V § 80 písm. u) sa na konci pripájajú tieto slová: „podľa § 49 ods. 3 druhej vety a tretej vety“.

70.  § 80 sa dopĺňa písmenami v) a w), ktoré znejú : 
      „v) vykonáva overovanie podpisu fyzickej osoby na účely vyhlásenia o hodnote majetku,
      w) môže poveriť právnickú osobu, ktorú zriadila alebo založila vykonávaním sociálnej posudkovej činnosti na účely vyhotovenia posudku podľa písmena d).“.

71. V § 81 písmeno f) znie:
      „f) zabezpečuje poskytovanie
1.	špecializovaného sociálneho poradenstva,
2.	sociálnej rehabilitácie,“. 

72. V § 81 písm. h) druhom bode, v písmene k) a v písmene u) sa slová „podľa § 71 ods. 6“ nahrádzajú slovami „podľa § 71 ods. 7“.

73. V § 81 písm. x) sa na konci pripájajú tieto slová: „podľa § 49 ods. 3 druhej vety a tretej vety“.

74.  § 81 sa dopĺňa písmenom y), ktoré znie: 
       „y) môže poveriť právnickú osobu, ktorú zriadil alebo založil vykonávaním sociálnej posudkovej činnosti na účely vyhotovenia posudku podľa písmena c).“.

75. V § 84 ods. 4 písm. b) sa za slová „magisterskom študijnom programe“ vkladajú slová „alebo doktorandskom študijnom programe“.

76. V § 84 ods. 5 písm. a) a b) sa za slová „magisterskom študijnom programe“ vkladajú slová „alebo doktorandskom študijnom programe“.

77. V § 84 ods. 7 sa za slová „druhom stupni“ vkladajú slová „treťom stupni“.

78. V § 84 odsek 9  znie:
„(9) Opatrovateľ podľa tohto zákona je fyzická osoba, ktorá
a)	má úplné stredné odborné vzdelanie získané v študijnom odbore so zameraním na opatrovanie alebo na poskytovanie zdravotnej starostlivosti, 
b)	má stredné odborné vzdelanie získané v študijnom odbore so zameraním na opatrovanie alebo na poskytovanie zdravotnej starostlivosti, 
c)	má nižšie stredné odborné vzdelanie získané v študijnom odbore so zameraním na opatrovanie alebo na poskytovanie zdravotnej starostlivosti, alebo
d)	absolvovala akreditovaný kurz opatrovania najmenej v rozsahu 220 hodín.“.

79. V § 84 ods. 13 sa za slovami „prvého stupňa“ vypúšťa slovo „alebo“ a za slová  „druhého stupňa“ sa vkladajú slová „alebo tretieho stupňa“.

80. V § 84 ods. 14 sa odkazy 30 a 30a označujú ako odkazy 47a a 47b a poznámky pod čiarou k odkazom 30 a 30a sa označujú ako poznámky pod čiarou k odkazom 47a a 47b.

81. V § 84  odseky 18 a 19 znejú:
 „(18) Lekársku posudkovú činnosť na účely posudzovania odkázanosti fyzickej osoby na pomoc inej fyzickej osoby pri poskytovaní sociálnej služby uvedenej v § 34 až 41 vykonáva
a) lekár so špecializáciou v špecializačnom odbore posudkové lekárstvo,48) 
b) lekár zaradený do špecializačného štúdia v špecializačnom odbore posudkové lekárstvo, 
c) lekár so špecializáciou v špecializačnom odbore všeobecné lekárstvo49) alebo lekár so špecializáciou v špecializačnom odbore pediatria,50) ktorý je zaradený do certifikačnej prípravy v certifikovanej pracovnej činnosti posudkové lekárstvo 51) alebo
d) lekár so špecializáciou v špecializačnom odbore geriatria, neurológia alebo ortopédia, ktorý má odbornú prax v ústavnom zdravotníckom zariadení najmenej desať rokov.
(19) Posudzovanie odkázanosti fyzickej osoby na pomoc inej fyzickej osoby pri poskytovaní sociálnej služby uvedenej v § 34 až 41 podľa prílohy č. 3 môže vykonávať aj sestra s vysokoškolským vzdelaním druhého stupňa v študijnom programe ošetrovateľstvo, ktorá má odbornú prax v ústavnom zdravotníckom zariadení najmenej desať rokov.“.

82. V § 84 ods. 21 písm. c)  sa  na konci pripája slovo „alebo“, v písmene d) sa slovo „alebo“ nahrádza bodkou a písmeno e) sa vypúšťa.

83. V § 85 sa za slová „vybraných pracovných činností“ vkladajú slová „podľa § 84 ods. 4 písm. c), § 84 ods. 6, 9, 15 a 16“.

84. V § 86 písmená a) a b) znejú:
     „a) meno alebo názov, sídlo, identifikačné číslo a právnu formu právnickej osoby, ktorá žiada o udelenie akreditácie alebo meno, priezvisko, dátum narodenia, miesto podnikania, identifikačné číslo a trvalý pobyt alebo prechodný pobyt fyzickej osoby, ktorá žiada o udelenie akreditácie,
      b) meno, priezvisko, dátum narodenia a trvalý pobyt alebo prechodný pobyt 
     1. fyzickej osoby, ktorá je štatutárny orgán právnickej osoby,
     2. zodpovedného zástupcu za vykonávanie vzdelávacieho programu,“. 
85. V § 86 písmená e) a f) znejú:
„e) projekt vzdelávacieho programu, ktorý obsahuje názov, druh, formu, obsah a rozsah vzdelávacieho programu, ktorý žiadateľ bude vykonávať,
 f) doklady o materiálno-technickom zabezpečení vzdelávacieho programu,“.

86. V § 86 sa vypúšťa písmeno g).
      Doterajšie písmená h) a i) sa označujú ako písmená g) a h).

87. V § 86 písmeno h) znie: 
      „h) zoznam fyzických osôb, ktoré sa budú podieľať na vzdelávaní, kópie dokladov o ich odbornej spôsobilosti alebo kópiu osvedčenia o uznaní ich odbornej kvalifikácie zodpovedajúce obsahu vzdelávacieho programu a ich súhlas so zaradením do zoznamu fyzických osôb, ktoré sa budú podieľať na vzdelávaní.“.

88. Doterajší text § 86 sa označuje ako odsek 1 a dopĺňa sa odsekmi 2 až 5, ktoré znejú:
„(2) Za obsah vzdelávacieho programu podľa odseku 1 písm. e) sa považuje náplň teoretickej časti, praktickej časti vzdelávacieho programu a praxe vo vybraných zariadeniach sociálnych služieb alebo zariadeniach podľa osobitného predpisu.24)
(3) Doklady o materiálno-technickom zabezpečení vzdelávacieho programu podľa odseku 1 písm. f) sa preukazujú inventárnym zoznamom. 
(4) Zodpovedný zástupca je fyzická osoba, ktorá zodpovedá za odborné vykonávanie vzdelávacie programu. Fyzická osoba môže byť v pracovnom pomere ako zodpovedný zástupca iba s jedným akreditovaným subjektom alebo s jedným žiadateľom o akreditáciu.
(5) Ak o udelenie akreditácie žiada osoba, ktorá má záujem vykonávať vzdelávací program s cieľom dosiahnuť zisk, podmienkou udelenia akreditácie vzdelávacieho programu je doklad o živnostenskom oprávnení.“.  

89. V § 87 odsek 1 znie:
„(1) Rozhodnutie o udelení akreditácie vzdelávacieho programu obsahuje
a)	meno alebo názov, sídlo, identifikačné číslo a právnu formu právnickej osoby, alebo meno, priezvisko, dátum narodenia, miesto podnikania, identifikačné číslo a trvalý pobyt alebo prechodný pobyt fyzickej osoby,
b)	názov, druh, formu a rozsah vzdelávacieho programu, na ktorý sa udeľuje akreditácia,
c)	čas platnosti akreditácie.“.

90. V § 88 ods. 2 písmeno b) znie: 
     „b)  meno, priezvisko, dátum narodenia a trvalý pobyt alebo prechodný pobyt 
    1. fyzickej osoby, ktorá je štatutárny orgán právnickej osoby,
    2. zodpovedného zástupcu za vykonávanie odbornej činnosti,“. 

91. V § 88 ods. 2 písm. e) sa slová „určenej odbornej činnosti“ nahrádzajú slovami „sociálneho poradenstva alebo sociálnej rehabilitácie“.

92. V § 88 ods. 2 písm. f) sa na konci pripájajú tieto slová:  „pre určenú cieľovú skupinu“ .

93. V § 88 ods. 2 písm. i) sa slová „fyzickej osoby zodpovednej za vykonávanie odbornej činnosti“ nahrádzajú slovami „zodpovedného zástupcu za vykonávanie odbornej činnosti“ a slovo „o jej“ sa nahrádza slovom „o jeho“.

94. V § 88 ods. 2 písmeno j) znie: 
     „j) kópie dokladov o bezúhonnosti, odbornej spôsobilosti fyzických osôb, ktoré budú odbornú činnosť priamo vykonávať a kópie dokladov o ich pracovnom pomere alebo o inom zmluvnom vzťahu s právnickou osobou, ktorá žiada o udelenie akreditácie,“. 

95. V § 88 ods. 2  písmeno k) znie:
     „k) doklady o materiálno-technickom zabezpečení vykonávania odbornej činnosti,“.

96.  § 88 sa dopĺňa odsekom 5, ktorý znie: 
„(5) Doklady o materiálno-technickom zabezpečení odbornej činnosti podľa odseku 2 písm. k) sa preukazujú inventárnym zoznamom.“.

97. V § 89 odsek 1 znie:
„(1) Rozhodnutie o udelení akreditácie na odbornú činnosť obsahuje 
a) meno alebo názov, sídlo a právnu formu právnickej osoby alebo meno, priezvisko a trvalý pobyt alebo prechodný pobyt fyzickej osoby,
b) druh odbornej činnosti, na ktorú sa udeľuje akreditácia, 
c) cieľovú skupinu, pre ktorú bude odborná činnosť vykonávaná,
d) miesto vykonávania odbornej činnosti, 
e) meno a priezvisko zodpovedného zástupcu za vykonávanie odbornej činnosti,
f) čas platnosti akreditácie na odbornú činnosť.“.

98. V § 90 ods. 3  sa slová  „programu a obsahu vzdelávacieho programu,“ nahrádzajú slovami „programu, rozsahu vzdelávacieho programu a obsahu vzdelávacieho programu,“.

99. V § 90 ods. 4  sa slová  „zmenu rozsahu odbornej činnosti,“ nahrádzajú slovami  „zmenu metód, techník a postupov odbornej činnosti vykonávaných  pre cieľovú skupinu,“. 

100.  § 90 sa dopĺňa odsekom 8 , ktorý znie 
„(8) Právnická osoba alebo fyzická osoba, ktorej bola udelená akreditácia vzdelávacieho programu, je povinná
a)	zabezpečovať ochranu osobných údajov podľa osobitného predpisu,53) 
b)	uzatvoriť zmluvu o poistení zodpovednosti za škodu spôsobenú iným osobám, ktorá by mohla vzniknúť pri vykonávaní vzdelávacieho programu, na ktorý bola udelená akreditácia alebo v priamej súvislosti s ním.“.

101. V § 91 ods. 1 sa slová „v reintegračnom centre“ nahrádzajú slovami „v integračnom centre“ a za slová „v stredisku osobnej hygieny“ sa vkladajú slová „a na vykonávanie základného sociálneho poradenstva, špecializovaného sociálneho  poradenstva a sociálnej rehabilitácie ako samostatnej odbornej činnosti“. 

102. V § 91 ods. 3 sa za slová „vo veciach“ vkladajú slová „zastavenia činnosti osobe uvedenej v § 99 ods. 5,“.

103. V § 92 v ods. 2 sa vypúšťajú slová „na prepravnú službu,“.

104. V § 92 ods. 7 sa slovo „potvrdenie“ nahrádza slovom „doklad“.

105. V § 92 odsek 8 znie:
„(8) Sociálnu službu uvedenú v § 34 až 41, ktorá sa poskytuje bezodkladne z dôvodov uvedených v § 8 ods. 6, možno poskytovať aj pred nadobudnutím právoplatnosti rozhodnutia o odkázanosti na sociálnu službu.“.
106. V § 92 ods. 9  prvej vete sa za slová „na sociálnu službu“ vkladajú slová „uvedenú v       § 34 až 41“.

107. V § 93 ods. 3 sa slová „poskytovanie sociálnej služby“ nahrádzajú slovami „posúdenie odkázanosti na sociálnu službu“ a slovo „lekárom“ sa nahrádza slovami „zdravotníckym pracovníkom“.

108. V § 95 ods. 3 sa na konci pripájajú tieto slová: „alebo za jednotlivé úkony opatrovateľskej služby podľa prílohy č. 4“.

109.  § 95 sa dopĺňa odsekom 7, ktorý znie:
„(7)  Neverejný poskytovateľ sociálnej služby je povinný štvrťročne predkladať evidenciu prijímateľov sociálnej služby v rozsahu podľa § 94 ods. 4 písm. a) až c) obci alebo vyššiemu územnému celku podľa ich pôsobnosti.“. 

110. V § 98 sa za odsek 1 vkladá nový odsek 2, ktorý znie:
„(2) Za dohľad nad poskytovaním sociálnych služieb sa považuje aj výkon dohľadu nad dodržiavaním tohto zákona a všeobecne záväzných právnych predpisov pri vykonávaní činnosti, ktoré majú charakter odborných, obslužných a ďalších činností podľa § 16 až 18 a ktoré osoba vykonáva bez zápisu do registra.“.
Doterajšie odseky 2 až 6 sa označujú ako odseky 3 až 7.

111. V § 99 sa za odsek 4 vkladá nový odsek 5, ktorý znie:
„(5) Ak ministerstvo zistí, že osoba vykonáva činnosti, ktoré majú charakter odborných, obslužných a ďalších činností podľa § 16 až 18 bez zápisu do registra, uloží jej pokutu vo výške 35 000 eur a zakáže jej výkon  týchto činností.“.
Doterajšie odseky 5 a 6 sa označujú ako odseky 6 a 7.

112. V § 101 písm. a) sa slová „ods. 9“ nahrádzajú slovami „ods. 10“.

113. V § 103 písm. a)  sa slová „ods. 9“ nahrádzajú slovami „ods. 10“.
 
114. V § 106 ods. 5 sa slová „31. decembra 2010“ nahrádzajú slovami „31. decembra 2011“.

115. V § 106 ods. 8 sa slová „30. septembra 2010“ nahrádzajú slovami „30. septembra 2011“ a slová „30. novembra 2010“ sa nahrádzajú slovami „30. novembra 2011“.

116. V § 106  ods. 20 sa slová „31. decembra 2010“ nahrádzajú slovami „31. decembra 2012“.

117. Za § 110 sa vkladajú § 110a až 110e, ktoré vrátane nadpisu znejú:

„Prechodné ustanovenia 
§ 110a
Ak ide o sociálnu službu uvedenú v § 26, 27, 29, 32, 34 a v § 37 až 39, finančný príspevok na prevádzku a finančný príspevok pri odkázanosti fyzickej osoby na pomoc inej fyzickej osoby pri úkonoch sebaobsluhy podľa § 106 ods. 18 prvej vety poskytuje vyšší územný celok, ktorý poskytoval neverejnému poskytovateľovi tento finančný príspevok k 31. decembru 2008; na trvalý pobyt prijímateľa sociálnej služby sa neprihliada.

§ 110b
(1) Fyzická osoba, ktorá je opatrovateľ podľa zákona účinného od 1. mája 2010, je povinná splniť podmienky podľa § 84 ods. 9  do 31. decembra 2013. Ustanovenie § 109   ods. 2 sa od 1. mája 2010 nepoužije.
(2) Fyzická osoba, ktorá k 30. aprílu 2010 dovŕšila vek 57 rokov a vykonávala  opatrovanie najmenej 3 roky, nie je povinná splniť podmienky ustanovené v § 84 ods. 9 zákona účinného od 1. mája 2010. 
§ 110c
(1)	Ustanovenie § 107 ods. 1 sa od 1. mája 2010 nepoužije.
(2) Povinnosť dodržiavať maximálny  počet prijímateľov sociálnej služby na jedného odborného zamestnanca podľa prílohy č. 1 je poskytovateľ sociálnej služby uvedenej v § 26,  29, 32 a v § 35 až 39, ktorý poskytoval sociálnu službu podľa zákona účinného do               31. decembra 2008, povinný splniť do 31. decembra 2012.
§ 110d 
Lekár so špecializáciou v špecializačnom odbore všeobecné lekárstvo, lekár so špecializáciou v špecializačnom odbore pediatria, ktorý vykonáva lekársku posudkovú činnosť na účely posúdenia odkázanosti na pomoc inej fyzickej osoby, je povinný splniť podmienku zaradenia do certifikačnej prípravy v certifikovanej pracovnej činnosti posudkové lekárstvo najneskôr do 31. decembra 2013. 
§ 110e
Fyzická osoba, ktorá vykonáva funkciu inštruktor sociálnej rehabilitácie, je povinná splniť podmienku podľa § 84 ods. 16 do 31. decembra 2013.“.

118. Názov prílohy č. 1 znie: „Maximálny počet prijímateľov sociálnej služby na jedného odborného zamestnanca“.

119. V prílohe č. 1 druhom stĺpci sa v názve za slovo „jedného“ vkladá slovo „odborného“ a vypúšťa sa tretí stĺpec s názvom „Percentuálny podiel odborných zamestnancov na celkovom počte zamestnancov“.
Čl. II
Zákon č. 455/1991 Zb. o živnostenskom podnikaní (živnostenský zákon) v znení zákona č. 231/1992 Zb., zákona č. 600/1992 Zb., zákona č. 132/1994 Z. z., zákona               č. 200/1995 Z. z., zákona č. 216/1995 Z. z., zákona č. 233/1995 Z. z., zákona č. 123/1996     Z. z., zákona č. 164/1996 Z. z., zákona č. 222/1996 Z. z., zákona č. 289/1996 Z. z., zákona č. 290/1996 Z. z., zákona  č. 288/1997 Z. z., zákona č. 379/1997 Z. z., zákona č. 70/1998      Z. z., zákona č. 76/1998 Z. z., zákona č. 126/1998 Z. z., zákona č. 129/1998 Z. z., zákona    č. 140/1998 Z. z., zákona č. 143/1998 Z. z., zákona č. 144/1998 Z. z., zákona č. 161/1998    Z. z., zákona č. 178/1998 Z. z., zákona č. 179/1998 Z. z., zákona č. 194/1998 Z. z., zákona č. 263/1999 Z. z., zákona č. 264/1999 Z. z., zákona č. 119/2000 Z. z., zákona č. 142/2000    Z. z., zákona č. 236/2000 Z. z., zákona č. 238/2000 Z. z., zákona č. 268/2000 Z. z.,  zákona č. 338/2000 Z. z., zákona č. 223/2001 Z. z.,  zákona č. 279/2001 Z. z. zákona                        č. 488/2001 Z. z., zákona č. 554/2001 Z. z., zákona č. 261/2002 Z. z.,  zákona č.284/2002    Z. z.,  zákona č. 506/2002 Z. z., zákona č. 190/2003 Z. z.,  zákona č. 219/2003 Z. z., zákona    č. 245/2003 Z. z., zákona č. 423/2003 Z. z., zákona č. 515/2003 Z. z., zákona č. 586/2003    Z. z., zákona č. 602/2003 Z. z., zákona č. 347/2004 Z. z., zákona č. 350/2004 Z. z., zákona č. 365/2004    Z. z., zákona č. 420/2004 Z. z., zákona č.533/2004 Z. z.,  zákona č. 544/2004 Z. z.,  zákona č. 578/2004 Z. z., zákona č. 624/2004 Z. z., zákona č. 650/2004 Z. z., zákona č. 656/2004    Z. z., zákona č. 725/2004 Z. z., zákona č. 8/2005 Z. z., zákona č. 93/2005           Z. z., zákona č. 331/2005 Z. z., zákona č. 340/2005 Z. z., zákona č. 351/2005  Z. z., zákona č. 470/2005   Z. z., zákona č. 473/2005 Z. z.,  zákona č. 491/2005 Z. z., zákona č. 555/2005 Z. z., zákona č. 567/2005 Z. z., zákona č. 124/2006 Z. z ,zákona č. 126/2006 Z. z., zákona   č. 17/2007      Z. z., zákona č. 99/2007 Z. z., zákona č. 193/2007 Z. z., zákona č. 218/2007   Z. z., zákona   č. 358/2007 Z. z., zákona č. 577/2007 Z. z., zákona č. 112/2008 Z. z., zákona č. 445/2008     Z. z. a zákona č. 448/2008 Z. z. sa mení takto:

V prílohe č. 2 Viazané živnosti v skupine 214 – Ostatné sa vypúšťajú živnosti  poradové čísla 24a a 24b.

Čl. III

	Zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení zákona č. 5/2004 Z. z., zákona č. 191/2004 Z. z., zákona č. 453/2004 Z. z., zákona č. 613/2004 Z. z., zákona č. 614/2004 Z. z., zákona č. 721/2004 Z. z., zákona           č. 305/2005 Z. z., zákona č. 471/2005 Z. z., zákona č. 573/2005 Z. z., zákona č. 310/2006     Z. z., zákona č. 675/2006 Z. z., zákona č. 532/2007 Z. z., zákona č. 139/2008 Z. z., zákona č. 562/2008 Z. z., zákona č. 563/2008 Z. z. a zákona č. 184/2009 Z. z. sa mení a dopĺňa takto:

1. V § 5 ods. 4 písm. l) sa na konci pripájajú tieto slová: „okrem štipendia študenta v doktorandskom študijnom programe v dennej forme poskytovaného podľa osobitného predpisu,13a)“.
    Poznámka pod čiarou k odkazu 13a znie:
   „13a) § 54 ods. 18 zákona č. 131/2002 Z. z. v znení neskorších predpisov.“.

2. V § 5 ods. 4 písm. m) sa odkaz 13a nahrádza odkazom 13aa  a poznámka pod čiarou k odkazu 13a sa nahrádza poznámkou pod čiarou k odkazu 13aa.

3. V poznámke pod čiarou k odkazu 14 sa citácia „§ 57 ods. 1 a 2 zákona č. 195/1998 Z. z. o sociálnej pomoci v znení neskorších predpisov“ nahrádza citáciou „Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení zákona č. .../2009 Z. z.“.

4. V § 7 písmeno d) znie: 
    „d) sa stará o dieťa, ktoré je podľa posudku príslušného orgánu dieťa s ťažkým zdravotným postihnutím, odkázané na opatrovanie,14)“.

5. V § 7 písmeno e) znie: 
    „e) sa stará o občana,  ktorý je podľa posudku príslušného orgánu občan s ťažkým zdravotným postihnutím odkázaný na opatrovanie,14)“.

6. V § 7 písm. f) sa vypúšťajú slová „porucha zdravia“.

7. V § 8 ods. 2 sa na konci pripájajú tieto vety: „Za majetok sa považuje, ak ide o osobné motorové vozidlo, vlastníctvo alebo držba dvoch a viacerých osobných motorových vozidiel. Ak občan v hmotnej núdzi a fyzické osoby, ktoré sa s občanom v hmotnej núdzi spoločne posudzujú, osobné motorové vozidlo podľa druhej vety využívajú na individuálnu prepravu z dôvodu ťažkého zdravotného postihnutia podľa osobitného predpisu,14) nepovažuje sa toto osobné motorové vozidlo za majetok.“. 

8. V § 8 ods. 3 sa vypúšťa písmeno d).
    Doterajšie písmeno e) sa označuje ako písmeno d).

9. V § 12 ods. 3 a 4 písmená c) znejú: 
     „c) sa zúčastňuje na vykonávaní menších obecných služieb23) v rozsahu najmenej 20 hodín týždenne uskutočňovaných na základe písomnej dohody s obcou.“.

10. § 12 sa dopĺňa odsekom 13, ktorý znie:
„(13) Dohoda podľa odseku 3 písm. c) a odseku 4 písm. c) obsahuje
   1. meno a priezvisko občana v hmotnej núdzi, jeho rodné číslo a adresu trvalého pobytu, 
   2. miesto výkonu a druh vykonávania menších obecných služieb, 
   3. rozsah vykonávaných menších obecných služieb, 
   4. začiatok a dĺžku vykonávania menších obecných služieb, 
   5. záväzok obce zabezpečiť dlhodobo nezamestnanému občanovi v hmotnej núdzi vykonávanie menších obecných služieb, 
   6. záväzok dlhodobo nezamestnaného občana v hmotnej núdzi dodržiavať vnútorné predpisy a pokyny obce súvisiace s vykonávaním menších obecných služieb, 
   7. záväzok obce zaistiť bezpečnosť a ochranu zdravia občana v hmotnej núdzi pri vykonávaní menších obecných služieb, s ktorými musí byť občan v hmotnej núdzi preukázateľne oboznámený.“.

11. V § 23 sa písmeno a) dopĺňa štrnástym bodom, ktorý znie: 
     „14. o zániku nároku na aktivačný príspevok podľa § 12 ods.7,“. 

12. § 24 sa dopĺňa písmenom c), ktoré znie:
     „c) uzatvára dohodu s občanom v hmotnej núdzi podľa § 12 ods. 3 písm. c) a ods. 4    písm. c).“.

13. V § 29 ods. 2 sa na konci pripája táto veta: „Ak pominuli dôvody, pre ktoré bola zastavená výplata dávky a príspevkov a podmienky nároku na dávku a príspevky trvajú, úrad rozhodne o obnovení výplaty dávky a príspevkov odo dňa ich zastavenia.“.

14. Za § 33j sa vkladá § 33k, ktorý znie:
„§ 33k
	O žiadostiach o poskytovanie dávky a príspevkov, ktoré boli podané a o ktorých sa nerozhodlo do 30. apríla 2010, sa rozhodne podľa zákona účinného od 1. mája 2010.“.

Čl.  IV
Zákon č. 305/2005 Z. z. o sociálnoprávnej ochrane detí 
a o sociálnej kuratele a o zmene a doplnení niektorých zákonov v znení zákona č. 330/2007    Z. z., zákona č. 643/2007 Z. z., zákona č. 215/2008 Z. z.,  zákona č. 466/2008 Z. z. a zákona č. 317/2009 Z. z. sa mení a dopĺňa takto:
1. V § 23 ods. 2 písm. e) druhom bode sa za slovo „sústavnú“ vkladá slovo „osobitnú“ a slovo „posudkom“ sa nahrádza slovom „vyjadrením“.   
2. V § 33 ods.  2 druhej vete sa slová „odseku 5“ nahrádzajú slovami „odseku 6“.
3. V § 39 odsek 4 znie:
„(4) Fyzická osoba, ktorá má záujem stať sa pestúnom alebo osvojiteľom, nie je spôsobilá na vykonávanie náhradnej rodinnej starostlivosti, ak bola odsúdená pre úmyselný trestný čin na nepodmienečný trest odňatia slobody vo výmere vyššej ako jeden rok.“.
4. V § 53 ods. 2 prvej vete sa  slová  „§ 53 ods. 4 písm. c)“  nahrádzajú slovami  „odseku 4 písm. c) piateho bodu“ a v druhej vete sa slovo „posudkom“ nahrádza slovom „vyjadrením“.
5. V § 53 ods.  4 písm. c)  piatom bode sa  slovo „posudku“ nahrádza slovom „vyjadrenia“. 
6.  § 54 sa dopĺňa odsekom 7, ktorý znie: 
„(7) Ak výsledky odbornej diagnostiky poukazujú na to, že je dieťa vo veku do troch rokov potrebné zaradiť do špecializovanej samostatnej skupiny  podľa § 53 ods. 4 písm. c) piateho bodu alebo že je dieťa potrebné zaradiť  do špecializovanej samostatnej skupiny pre deti s duševnou poruchou alebo je dieťaťu  potrebné poskytovať osobitnú starostlivosť výlučne pobytovou formou,  detský domov  požiada  úrad práce, sociálnych vecí a rodiny, v ktorého územnom obvode  má sídlo, o posúdenie potreby sústavnej osobitnej starostlivosti podľa osobitného predpisu.22a)  Ak stav dieťaťa preukázateľne nasvedčuje potrebu osobitnej starostlivosti podľa prvej vety, môže detský domov požiadať o posúdenie aj na základe priebežných výsledkov diagnostiky.“.
7. V § 89 ods. 15 sa slová „odseku 11“ nahrádzajú slovami „odseku 12“. 
8. Za § 93 sa vkladá  § 93a,  ktorý znie:

„§ 93a

(1) Ministerstvo vedie zoznam fyzických osôb, ktoré skončili odbornú akreditovanú prípravu supervízora v oblasti sociálnej práce alebo poradenskej práce (ďalej len „zoznam supervízorov“). Do zoznamu supervízorov zapíše ministerstvo fyzickú osobu na jej žiadosť, ak
a)	je spôsobilá na právne úkony v plnom rozsahu,
b)	získala vysokoškolské vzdelanie druhého stupňa  alebo má uznaný doklad o takomto vysokoškolskom vzdelaní vydaný zahraničnou vysokou školou,
c)	je bezúhonná a 
d)	má doklad o úspešnom absolvovaní odbornej akreditovanej prípravy supervízora v oblasti sociálnej práce alebo poradenskej práce  v rozsahu najmenej 240 hodín.

(2) Žiadosť o zapísanie do zoznamu supervízorov obsahuje meno, priezvisko fyzickej osoby, ktorá žiada o zápis do tohto zoznamu, jej kontaktnú adresu  a telefónne číslo alebo iný kontaktný údaj, na ktorom budú poskytnuté záujemcom o programy supervízie bližšie informácie.
 	(3) K písomnej žiadosti musia byť priložené overená fotokópia diplomu alebo dokladu podľa odseku 1 písm. b), výpis z registra trestov nie starší ako tri mesiace a overená fotokópia dokladu podľa odseku 1 písm. d). V žiadosti o zapísanie do zoznamu môžu byť uvedené bližšie informácie v rozsahu najviac 120 slov o odbornej spôsobilosti a profesijných skúsenostiach  fyzickej osoby, ktorá žiada o zapísanie do zoznamu supervízorov, najmä dĺžke praxe vo vykonávaní programov supervízie, oblasť vykonávania supervíznych programov. 
(4) Za bezúhonnú sa na účely zapísania do zoznamu supervízorov považuje fyzická osoba, ktorá nebola právoplatne odsúdená za úmyselný trestný čin. Bezúhonnosť sa preukazuje výpisom z registra trestov nie straším ako tri mesiace ku  dňu podania písomnej žiadosti  o zápis do zoznamu supervízorov.
(5) Za správnosť a úplnosť údajov v žiadosti zodpovedá fyzická osoba, ktorá požiadala o zapísanie do zoznamu supervízorov.
(6) Na zapísanie do zoznamu supervízorov sa nevzťahujú všeobecné predpisy o správnom konaní.71)   
(7) Ak sú splnené podmienky podľa odsekov 1 až 4, ministerstvo do piatich pracovných dní od doručenia žiadosti zapíše fyzickú osobu do zoznamu žiadateľov. 
(8) Ak nie sú splnené podmienky podľa odsekov 1 až 4, na takúto žiadosť sa hľadí ako keby nebola podaná a ministerstvo o tom písomne informuje žiadateľa do piatich pracovných dní od doručenia žiadosti.  
(9) Fyzická osoba je vedená v zozname supervízorov počas piatich rokov odo dňa zapísania do zoznamu. 
(10) Ministerstvo vymaže zo zoznamu supervízorov fyzickú osobu, ktorá 
a)	písomne požiada o výmaz,
b)	bola pozbavená spôsobilosti na právne úkony alebo jej spôsobilosť na právne úkony bola obmedzená,
c)	bola právoplatne odsúdená za úmyselný trestný čin,  
d)	bola vedená v zozname supervízorov päť rokov podľa odseku 9, 
e)	zomrela alebo bola vyhlásená za mŕtveho.
(11) Zoznam supervízorov je verejne prístupný. Zoznam supervízorov  obsahuje údaje podľa odseku 2 a študijný program, v ktorom získala fyzická osoba vedená v zozname supervízorov vysokoškolské vzdelanie podľa odseku 1 písm. b) a môže obsahovať bližšie informácie podľa odseku 3 druhej vety. Potvrdenie o tom, že fyzická osoba je vedená v zozname supervízorov vydá ministerstvo len na jej žiadosť.
(12) Na opakované zapísanie fyzickej osoby do zoznamu supervízorov platia odseky 1 až 11 rovnako.“.
9. Za § 100i sa vkladá § 100j, ktorý vrátane nadpisu znie:
„§ 100j
Prechodné ustanovenie účinné od 1. mája 2010
Určený orgán sociálnoprávnej ochrany detí a sociálnej kurately poskytuje vyššiemu územnému celku finančné prostriedky na úhradu výdavkov na poskytovanie starostlivosti v zariadení pestúnskej starostlivosti podľa § 100 ods. 11, ktoré zriadil, a v zariadení pestúnskej starostlivosti podľa § 100 ods. 11, s ktorým uzatvoril zmluvu o poskytovaní finančného príspevku na úhradu nákladov za sociálnu službu podľa predpisu účinného do 31. decembra 2008. Finančné prostriedky na nasledujúci kalendárny rok poskytuje určený orgán sociálnoprávnej ochrany detí a sociálnej kurately na základe žiadosti  vyššieho územného celku podanej do 31. októbra. O poskytnutí finančných prostriedkov uzatvorí určený orgán sociálnoprávnej ochrany detí a sociálnej kurately s vyšším územným celkom zmluvu. Na určenie výšky finančných prostriedkov sa vzťahuje  predpis účinný do 31. decembra 2008. Poskytovaním finančných prostriedkov na úhradu výdavkov na poskytovanie starostlivosti v pestúnskych zariadeniach podľa § 100 ods. 11 vyššiemu územnému celku nie je dotknutá pôsobnosť vyššieho územného celku podľa predpisu účinného do 31. decembra 2008. Ustanovenie § 100 ods. 12 sa od 1. mája 2010 nepoužije.“.

Čl. V

Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov sa mení a dopĺňa takto:

1. V § 1 ods. 1 sa na konci pripájajú tieto slová: „a právne vzťahy pri posudzovaní potreby osobitnej starostlivosti podľa osobitného predpisu.1)“.

Poznámka pod čiarou k odkazu 1 znie:
„1) § 23 ods. 2 písm. e) druhý bod, § 53 ods. 2 a § 54 ods. 7 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov.“.

2. V § 2 ods. 1 sa označenie  odkazu 1 a poznámky pod čiarou k odkazu 1 nahrádza označením odkazu 1a a poznámky pod čiarou ako 1a  a na konci sa pripája táto veta:  „Za kompenzáciu sa na účely tohto zákona považuje aj osobitná starostlivosť  podľa osobitného predpisu.1)“.

3. Doterajší odkaz 1 a poznámka pod čiarou k odkazu 1 sa v celom texte označujú ako odkaz 1a a poznámka pod čiarou k odkazu 1a.

4.  V § 3 sa za odsek 2 vkladá nový odsek 3, ktorý znie:
„(3) Na účely posúdenia  potreby osobitnej starostlivosti  podľa osobitného predpisu1) sa za účastníka právnych vzťahov považuje  zariadenie  sociálnoprávnej ochrany detí a sociálnej kurately  označené v rozhodnutí súdu.6a)“.
Poznámka pod čiarou k odkazu 6a znie:
„6a) § 54 zákona č. 36/2005 Z. z. o rodine a o zmene a doplnení niektorých zákonov.
       § 75 a 75a Občianskeho súdneho poriadku.“.   
Doterajší odsek 3 sa označuje ako odsek 4	

5. V § 9 ods. 1 sa na konci pripájajú tieto slová: „alebo osobitnú starostlivosť podľa osobitného predpisu.1)“.

6.  § 11 sa dopĺňa  odsekmi 16 a 17, ktoré znejú:
„(16) Lekárska posudková činnosť je aj posúdenie potreby osobitnej starostlivosti  podľa osobitného predpisu.1)  Na účely posúdenia potreby osobitnej starostlivosti podľa prvej vety sa miera funkčnej poruchy neposudzuje. 
(17) Výsledkom lekárskej posudkovej činnosti  podľa odseku  16 je vyjadrenie,  či ide alebo nejde o fyzickú osobu,  ktorej zdravotný stav vyžaduje osobitnú starostlivosť podľa osobitného predpisu.1) Odseky 1 až  11 platia rovnako.“.

7. V § 15 ods. 5  sa slová „§ 11 ods. 11 alebo podľa § 11 ods.13“  nahrádzajú slovami  „§ 11 ods. 12 alebo podľa § 11 ods. 15“.

8. V § 18 ods. 3 písm. g) sa nad slovom „štipendiá,“ vypúšťa odkaz 24 a súčasne sa vypúšťa poznámka pod čiarou k odkazu 24.

9. V § 18 sa odsek 3 dopĺňa písmenom o), ktoré znie:
   „o) vianočný príspevok podľa osobitného predpisu.28a)“.
Poznámka pod čiarou k odkazu 28a znie:
„28a) Zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov v znení neskorších predpisov.“.

10. V § 18 ods.6 sa za slová „ ich príjem, za“ vkladá slovo „ mesačný“

11. V § 18 ods. 7 písm. c)  a d) sa označenie odkazu 31 nad slovom „domácnosti,“ nahrádza označením odkazu 30.

12. V § 18 ods. 12 sa označenie odkazu 31 nad slovom „predpisu“ nahrádza označením odkazu 29 a na konci sa pripájajú tieto slová: „ ak tento zákon neustanovuje inak“.

13.  V § 18 odsek 18 znie:
„(18) Fyzická osoba, ktorá žiada o peňažný príspevok na kompenzáciu, s výnimkou fyzickej osoby, ktorá žiada o peňažný príspevok na opatrovanie, a fyzická osoba s ťažkým zdravotným postihnutím vyhlasuje na osobitnom tlačive uvedenom v prílohe č. 15, či hodnota majetku, ktorý vlastní, je vyššia ako 39 833 eur. Podpis fyzickej osoby a fyzickej osoby s ťažkým zdravotným postihnutím na vyhlásení overí príslušný orgán bez poplatku.“.

14. V § 22 ods.13 sa na konci pripájajú tieto  slová: „ktorý presahuje 30 dní“.

15. V § 28 ods. 2 sa slová „odseku 6“ nahrádzajú slovami „odseku 5“.

16. V § 28 sa vypúšťa odsek 5.
      Doterajší odsek 6 sa označuje ako odsek 5.
 17.  V § 33 odsek 20 znie:
„(20) Peňažný príspevok na kúpu zdvíhacieho zariadenia nemožno poskytnúť fyzickej osobe s ťažkým zdravotným postihnutím, ktorej sa poskytuje celoročná pobytová sociálna služba. To neplatí, ak sa fyzickej osobe s ťažkým zdravotným postihnutím, ktorá je nezaopatreným dieťaťom, poskytuje celoročná pobytová sociálna služba na účely plnenia povinnej školskej dochádzky alebo sústavnej prípravy na povolanie.“.

18. V § 34 sa odsek 6  dopĺňa písmenom d), ktoré znie:
     „d) sa fyzickej osobe s ťažkým zdravotným postihnutím, ktorá je nezaopatreným dieťaťom,  poskytuje celoročná  pobytová sociálna služba na účely plnenia povinnej školskej dochádzky alebo sústavnej prípravy na povolanie a zabezpečuje sa jej najmenej dvakrát v mesiaci preprava do zariadenia sociálnych služieb.“.

19. V § 34 ods. 16 sa slová „peňažný príspevok alebo jeho pomernú časť“ nahrádzajú slovami „pomernú časť peňažného príspevku“.

20. V § 34 ods. 19 sa za slová „v odsekoch“ vkladá slovo „13,“.

21.  V § 37 ods. 2 sa za prvú vetu  vkladajú nová druhá veta a tretia veta, ktoré znejú: „Za úpravu rodinného domu sa považuje aj úprava vstupu do rodinného domu a úprava prístupu do rodinného domu. Za úpravu garáže sa považuje aj úprava vstupu do garáže a úprava prístupu do garáže.“.

22. V § 37 ods. 12 sa vypúšťajú slová „alebo dokladu o vykonanej úprave bytu, rodinného domu alebo garáže“.

23. V § 37 ods. 17 sa vypúšťa druhá veta.

24. V §  37 ods. 18 sa na konci pripájajú tieto slová: „ak predmetom konania o dedičstve je upravený byt, rodinný dom alebo garáž, ak tento zákon neustanovuje inak“.

25. § 37 sa dopĺňa  odsekmi 20 a 21, ktoré znejú:
      	„(20) Ak fyzická osoba s ťažkým zdravotným postihnutím zomrie pred začatím stavebných prác súvisiacich s vykonaním  úpravy bytu, rodinného domu alebo garáže, výška vyplateného peňažného príspevku  na úpravu bytu, peňažného príspevku na úpravu rodinného domu alebo peňažného príspevku na úpravu garáže sa uplatní ako pohľadávka v konaní o dedičstve.
(21) Lehota siedmich rokov podľa odsekov 8,17 a 18 začína plynúť prvým dňom kalendárneho mesiaca, ktorý nasleduje po kalendárnom mesiaci, v ktorom rozhodnutie o poskytnutí peňažného príspevku na úpravu bytu, rodinného domu alebo garáže nadobudlo právoplatnosť.“.

26. V § 38 ods. 8  sa slovo „aj“  nahrádza slovom „alebo“.

27. V § 38 odsek 16 znie:
 	„(16)  Peňažný príspevok na kompenzáciu zvýšených výdavkov nemožno poskytnúť fyzickej osobe s ťažkým zdravotným postihnutím, ktorej sa poskytuje celoročná pobytová sociálna služba.1a) To neplatí, ak 
a) sa fyzickej osobe s ťažkým zdravotným postihnutím poskytuje sociálna služba v zariadení podporovaného bývania,1a)   
b) sa fyzickej osobe s ťažkým zdravotným postihnutím poskytuje sociálna služba v zariadení sociálnych služieb1a) na určitý čas najviac 30 po sebe nasledujúcich dní, alebo
c) sa fyzickej osobe s ťažkým zdravotným postihnutím, ktorá je nezaopatreným dieťaťom, poskytuje celoročná pobytová sociálna služba na účely plnenia povinnej školskej dochádzky alebo sústavnej prípravy na povolanie.“.

28. V § 39 ods. 2 sa za slovo „zabezpečiť“ vkladá slovo „každodenne“.

29. V § 40 ods. 1 sa slová „staršiu ako šesť rokov,“ nahrádzajú slovami „ktorá dovŕšila šesť rokov veku a“.

30. V § 40 ods. 12 sa slovo „násobku“ nahrádza slovom „násobok“.

31. V § 40 ods.  20 sa na konci pripája táto veta: „Ak fyzická osoba s ťažkým zdravotným postihnutím zomrie v zdravotníckom zariadení po uplynutí 30 dní poskytovania zdravotnej starostlivosti, peňažný príspevok na opatrovanie sa za čas dlhší ako 30 dní poskytovania zdravotnej starostlivosti nevyplatí.“.

32. V § 41 ods. 3  tretej vete a štvrtej vete sa slová „Národnej banky Slovenska“ nahrádzajú slovami „Európskej centrálnej banky“.

33. V § 41 ods. 4 sa slová „predo dňom posúdenia“ nahrádzajú slovami „predo dňom vypracovania posudku“.

34. V § 41 ods. 8 sa za prvú vetu vkladá nová druhá veta, ktorá znie: „Za dovŕšenie šesť rokov veku sa považuje deň šiestich narodenín fyzickej osoby.“.

35. V § 41 sa za odsek 10 vkladá nový odsek 11, ktorý znie:
„(11) Vrátenú funkčnú pomôcku alebo vrátené funkčné zdvíhacie zariadenie možno poskytnúť do užívania, príslušnému orgánu, zariadeniu sociálnoprávnej ochrany detí a sociálnej kurately podľa osobitného predpisu,1) poskytovateľovi sociálnej  služby1a) alebo fyzickej osobe s ťažkým zdravotným postihnutím, ktorá o ňu prejaví záujem, a je na pomôcku, alebo zdvíhacie zariadenie odkázaná. Odkázanosť na pomôcku alebo zdvíhacie zariadenie preukazuje fyzická osoba s ťažkým zdravotným postihnutím komplexným posudkom alebo potvrdením zdravotníckeho zariadenia. Pomôcka alebo zdvíhacie zariadenie podľa prvej vety sa poskytne do užívania na základe písomnej zmluvy35) o poskytnutí pomôcky alebo zdvíhacieho zariadenia, ktorú uzatvorí príslušný orgán s poskytovateľom sociálnej služby,1a) zariadením sociálnoprávnej ochrany detí a sociálnej kurately podľa osobitného predpisu,1) s fyzickou osobou  s ťažkým zdravotným postihnutím, ktorá o ňu prejaví záujem, alebo s iným príslušným orgánom.  Ak chce užívať pomôcku, alebo zdvíhacie zariadenie úrad, ktorému bola pomôcka alebo zdvíhacie zariadenie  vrátené, nie je potrebné uzatvoriť zmluvu o ich užívaní.“.
Doterajšie odseky  11 a 12  sa označujú ako odseky 12 a 13.

36. V § 43 ods.1 sa  vypúšťajú slová „ak tento zákon neustanovuje inak“. 

37. V § 43 ods.2 a 3 sa na konci pripájajú tieto slová: „ak tento zákon neustanovuje inak“.

38. V § 45 ods. 5 sa na konci pripájajú tieto slová: „a táto fyzická osoba bola na tento dôsledok vo výzve písomne upozornená“.

39.  V § 45 ods. 7 sa vypúšťa časť vety za bodkočiarkou a na konci sa pripájajú tieto vety: „Príslušný orgán doplatí  opakovaný peňažný príspevok  na kompenzáciu za obdobie od zastavenia jeho výplaty, ak podmienky nároku na peňažný príspevok na kompenzáciu boli  počas tohto obdobia splnené. Nárok na  výplatu peňažného príspevku na kompenzáciu zaniká uplynutím jedného roka od právoplatnosti rozhodnutia o zastavení jeho výplaty. Po zániku nároku na výplatu peňažného príspevku na kompenzáciu podľa tretej vety, príslušný orgán rozhodne o jeho odňatí.“. 

40. V § 45 odsek 9 znie:
	„(9) Ak príslušný orgán dodatočne zistí, že peňažný príspevok na kompenzáciu nepriznal, aj keď priznať mal, priznal neprávom alebo v nižšej sume alebo priznal vo vyššej sume ako patril alebo priznal od neskoršieho dňa ako patril alebo peňažný príspevok na kompenzáciu odňal, aj keď odňať nemal, odňal a jeho výplatu zastavil, aj keď odňať a jeho výplatu zastaviť nemal, zastavil výplatu, aj keď zastaviť výplatu nemal alebo rozhodol o povinnosti vrátiť peňažný príspevok na kompenzáciu alebo jeho časti, aj keď túto  povinnosť uložiť nemal, peňažný príspevok na kompenzáciu dodatočne spätne prizná, odníme, zvýši, zníži alebo doplatí, obnoví výplatu alebo dodatočne spätne rozhodne o povinnosti vrátiť peňažný príspevok na kompenzáciu alebo jeho časť alebo rozhodne o zrušení povinnosti vrátiť  peňažný príspevok na kompenzáciu alebo jeho časť. Za príslušný orgán podľa prvej vety sa považuje správny orgán, ktorý vo veci rozhodoval v prvom stupni. Dodatočne spätne vydaným rozhodnutím sa nahrádza pôvodné vydané právoplatné rozhodnutie, ktoré stráca platnosť a účinnosť. Pri dodatočnom spätnom rozhodovaní vychádza príslušný orgán zo skutkového stavu a právneho stavu, ktorý platil v čase vydania pôvodného rozhodnutia. Proti novému rozhodnutiu sa môže fyzická osoba odvolať. Nárok na dodatočné spätné poskytnutie a vyplatenie peňažného príspevku na kompenzáciu alebo jeho časti zaniká uplynutím troch rokov odo dňa, od ktorého peňažný príspevok alebo jeho časť patril. Povinnosť fyzickej osoby vrátiť peňažný príspevok na kompenzáciu alebo jeho časť zaniká uplynutím troch rokov odo dňa, od ktorého peňažný príspevok nepatril alebo patril v nižšej sume.“.

41. V § 45 ods. 13 prvej vete sa za slová „ak sa zistí,“ vkladajú slová „že fyzická osoba s ťažkým zdravotným postihnutím prestala spĺňať podmienky pre vyhotovenie preukazu, alebo parkovacieho preukazu ustanovené týmto zákonom, alebo“.

42. V § 46 ods. 1 sa za slová „na základe“  vkladá slovo „preukázateľne“.

43. V § 51 písm. f) sa za slovo „pomôcok“ vkladajú slová „a vrátených zdvíhacích zariadení,“.

44. V § 51 sa za písmeno m) vkladá nové písmeno n), ktoré znie:
     „n) vykonáva terénnu sociálnu prácu,“.
      Doterajšie písmeno n) sa označuje ako písmeno o).

45. V § 52 písm. a) štvrtom bode sa za slová „odňatí a zastavení výplaty“ vkladajú slová       „o odňatí,“.

46.  V § 52 písmeno b)  znie:
      „b) uzatvára zmluvu s fyzickou osobou s ťažkým zdravotným postihnutím alebo s poskytovateľom sociálnej služby1a), alebo s iným príslušným orgánom o poskytnutí  vrátenej pomôcky alebo vráteného zdvíhacieho zariadenia do užívania,“ .

47. V § 52 písm. c) sa na konci pripájajú tieto slová: „a posudzuje potrebu osobitnej starostlivosti  podľa osobitného predpisu,1)“.

48. V § 52 písm. p) sa za slovo „pomôcok“ vkladajú slová „a vrátených zdvíhacích zariadení“ a za slovo „pomôckach“ sa vkladajú slová „a vrátených zdvíhacích zariadeniach“.

49.  § 53 sa dopĺňa odsekom 3, ktorý znie: 
    	„(3) Na posudzovanie potreby osobitnej starostlivosti  podľa osobitného predpisu1)  sa všeobecný predpis o správnom konaní  nevzťahuje.“. 

50. V § 55 ods. 1  druhej vete  sa za slovo „konanie“ vkladajú slová „o odňatí peňažného príspevku na kompenzáciu,“.

51. V § 55 ods. 2 sa vypúšťajú slová „a s jej súhlasom“.

52. V § 55 ods. 11   sa za slová „§ 15 ods. 1“ vkladajú slová „alebo lekársky posudok podľa   § 11 ods. 15“ a za slová „§ 15 ods. 3“ vkladajú slová  „alebo lekársky posudok podľa       § 11 ods. 15“.

53. V § 55 ods. 13 sa slová „účastníkovi konania“ nahrádzajú slovami „fyzickej osobe s ťažkým zdravotným postihnutím“.

54.  § 55 sa dopĺňa odsekom 16, ktorý znie:
„(16) Príslušný orgán nevydáva písomné rozhodnutie o zvýšení peňažného príspevku na kompenzáciu zvýšených výdavkov z dôvodu úpravy sumy životného minima pre jednu plnoletú fyzickú osobu ustanovenú osobitným predpisom.29)“.

55. Za § 56 sa vkladá § 56a, ktorý znie:
„§ 56a
(1) O posúdenie  potreby osobitnej starostlivosti  podľa osobitného predpisu1) požiada zariadenie sociálnoprávnej ochrany detí a sociálnej kurately podľa § 3 ods. 3 príslušný orgán na základe výsledkov odbornej diagnostiky. 
(2) Príslušný orgán posúdi potrebu osobitnej starostlivosti podľa odseku 1 do 30 dní a)   od doručenia žiadosti o posúdenie potreby osobitnej starostlivosti alebo
b) od zabezpečenia potrebného vyšetrenia posudkovým lekárom alebo zariadením sociálnoprávnej ochrany detí a sociálnej kurately podľa § 3 ods. 3 v prípade doplnenia potrebných vyšetrení.“.   

56. V § 67 ods. 2  sa  slová „podpora sociálneho začlenenia fyzických osôb s ťažkým zdravotným postihnutím“ nahrádzajú slovami „poskytovanie peňažných príspevkov na kompenzáciu sociálnych dôsledkov ťažkého zdravotného postihnutia a  vyhotovenie preukazu fyzickej osoby s ťažkým zdravotným postihnutím a vyhotovenie preukazu fyzickej osoby s ťažkým zdravotným postihnutím so sprievodcom a vyhotovenie parkovacieho preukazu pre fyzickú osobu so zdravotným postihnutím.“.

57.  Za § 67 sa vkladajú § 67a až 67c, ktoré vrátane nadpisu znejú:

„Prechodné  ustanovenia účinné od 1. mája 2010
§ 67a
	Príjem fyzickej osoby s ťažkým zdravotným postihnutím za rok 2008, ktorý príslušný orgán zistil alebo prehodnotil na účely peňažných príspevkov na kompenzáciu podľa zákona účinného do 30. apríla 2010, platí na účely poskytovaných peňažných príspevkov do 30. júna 2010.
§ 67b
Posudkový lekár uvedený v § 63 ods. 1 je povinný ukončiť špecializáciu v príslušnom špecializačnom odbore, ktorý má špecializáciu v odbore posudkové lekárstvo alebo ukončiť prípravu v akreditovanom certifikačnom študijnom programe v odbore posudkové lekárstvo do piatich rokov od vzniku štátnozamestnaneckého pomeru, pracovného pomeru, uzatvorenia dohody o vykonaní práce alebo dohody o pracovnej činnosti, alebo do 31. decembra 2013. Ustanovenie § 65 ods. 20 sa  od 1. mája 2010 nepoužije.
§ 67c
Ak výška peňažného príspevku za opatrovanie podľa § 66 ods. 5 dosiahne sumu uvedenú v § 40 ods. 10, príslušný orgán  rozhodne o odňatí peňažného príspevku za opatrovanie a o poskytnutí peňažného príspevku na opatrovanie podľa zákona účinného od 1. januára 2009. Ustanovenie § 66 ods. 6 sa od 1. mája 2010 nepoužije.“.

58. V prílohách č. 10 až 14 sa v tabuľkách slovo „predpisom30)“ nahrádza slovom                     „predpisom29)“.

59. V prílohe č. 3 kapitole III. Endokrinné poruchy, poruchy výživy a premeny látok prvý bod  znie: 
     „1. Poruchy funkcie štítnej žľazy
         a) hyperfunkcia    stredný stupeň (s pretrvávajúcou tachykardiou, značná strata na  váhe a pod.)				 			20 – 30
b) hyperfunkcia ťažký stupeň (výrazné schudnutie, tyreotoxické srdce, psychické a očné poruchy)  						40 – 50
c) hypofunkcia nedostatočne kompenzovaná liečbou  	20 – 30“.

60. V prílohe č. 3 kapitole V. Nervový systém (poškodenie mozgu, miechy a periférnych nervov) siedmy bod znie:
„7. Diseminované poruchy CNS (demyelinizačné ochorenia a iné podobné zriedkavé ochorenia)
       a) ľahká porucha (EDSS 1 – 2,5)................................................ 40
       b) stredná porucha (EDSS 3,5 -5.5)............................................ 50 – 60 
       c) ťažká porucha (EDSS 6 – 7,5)................................................ 70 – 80
       d) komplexná porucha (EDSS 8,0 – 9,5).................................... 90 – 100“.

61. V prílohe č. 3  kapitole IX. Dýchacia sústava v štvrtom bode sa slová „(podľa tabuľky       č. 4)“ nahrádzajú slovami „(podľa tabuľky č. 2)“.

62. V prílohe č. 3  k zákonu č. 447/2008 Z. z. kapitola XII. Pohybový a podporný aparát časť A bod 11. ods. 1 písm. a) sa slovo „40“ nahrádza slovami „30 – 50“.

Čl. VI
Účinnosť

Tento zákon nadobúda účinnosť 1. mája 2010 okrem § 79 ods. 1 písm. d) v bode 59. v čl. I, ktorý nadobúda účinnosť 1. januára 2011.

Doložka o posúdení vplyvov
Prvá časť – vplyv na verejné financie

Čl. I a II

Zmeny v návrhu zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009   Z. z. a ktorým sa menia a dopĺňajú niektoré zákony nepredpokladajú dopad na štátny rozpočet a rozpočty obcí, miest a vyšších územných celkov, nakoľko nezakladajú žiadne nové kompetencie pre obce, mestá a samosprávne kraje, ktoré si náklady spojené s poskytovaním a zabezpečovaním sociálnych služieb pokrývajú v rámci svojich rozpočtov.  

Čl. III

	Prípadné zvýšenie čerpania finančných prostriedkov na dávke v hmotnej núdzi a príspevkov k dávke v hmotnej núdzi, ktoré bude súvisieť so zmenami v zákone                   č. 599/2003 Z. z.  o pomoci v hmotnej núdzi a o zmene a doplnení niektorých zákonov v znení neskorších predpisov bude zabezpečené v rámci rozpočtu kapitoly Ministerstva práce, sociálnych vecí a rodiny Slovenskej republiky na  rok 2010 a návrhu limitov rozpočtovej kapitoly Ministerstva práce, sociálnych vecí a rodiny Slovenskej republiky na roky 2011 a 2012.

Čl. IV
Vzhľadom na skutočnosť, že obsahom návrhu novely  zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov  sú ustanovenia, ktoré precizujú  súčasnú úpravu, resp. sa jedná o legislatívno-technickú úpravu súčasných ustanovení návrh zmien a doplnení nebude mať dopad na verejné financie. 
Čl. V

Zmeny v zákone č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov budú mať priamy vplyv na štátny rozpočet. Odhad vplyvov na základe predpokladaného rastu počtu poberateľov peňažného príspevku na kúpu osobného motorového vozidla a peňažného príspevku na kompenzáciu zvýšených výdavkov súvisiacich s prevádzkou osobného motorového vozidla pre podporu mobility pracovnej sily na roky 2010 až 2012 je v nasledujúcej tabuľke: 

Rok	2010	2011	2012	
Počet poberateľov	250	150	100	
Výdavky celkom v tis. eur	1 814	1 187 	890	
z toho:				
P. p. na kúpu osobného  motorového vozidla	1 743	1 046	697	
P. p. na kompenzáciu zvýšených výdavkov súvisiacich s prevádzkou osobného motorového vozidla	
71	
141	
193	
P. p. – peňažný príspevok

Prostriedky určené na uvedené peňažné príspevky sú zahrnuté v návrhu rozpočtu kapitoly Ministerstva práce, sociálnych vecí a rodiny Slovenskej republiky na roky 2010 až 2012.

Druhá časť – vplyv na obyvateľov, hospodárenie podnikateľskej sféry a iných právnických osôb 

	Predložený návrh zákona nepredpokladá negatívny dopad na obyvateľov, hospodárenie podnikateľskej sféry a iných právnických osôb.

Tretia časť – vplyv na životné prostredie

	Predložený návrh zákona nepredpokladá negatívny dopad na životné prostredie na miestnej, regionálnej aj celoslovenskej úrovni.

Štvrtá časť – vplyv na zamestnanosť

Predložený návrh zákona nepredpokladá negatívny dopad na zamestnanosť.

Piata časť – vplyv na podnikateľské prostredie

Predložený návrh zákona nepredpokladá negatívny dopad na zamestnanosť.

Šiesta časť - vplyv na informatizáciu spoločnosti
 
            Návrh zákona nepredpokladá vplyv na informatizáciu spoločnosti.

Dôvodová správa

A.	Všeobecná časť

Vládny návrh zákona, ktorým sa mení a dopĺňa zákon č. 448/2008 Z. z.  o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z. a ktorým sa menia a dopĺňajú niektoré zákony sa predkladá ako iniciatívny návrh Ministerstva práce, sociálnych vecí a rodiny Slovenskej republiky mimo plánu legislatívnych úloh vlády. 
Zákon č. 448/2008 Z. z. o sociálnych službách a o zmene a doplnení zákona                č. 455/1991 Zb. o živnostenskom podnikaní (živnostenský zákon) v znení neskorších predpisov  nadobudol účinnosť 1. januára 2009. Tento zákon zásadným a novým spôsobom upravuje systém poskytovania sociálnych služieb na Slovensku a zaviedol aj nové kompetencie a úlohy pre územnú a regionálnu samosprávu a nový systém financovania neverejných poskytovateľov sociálnych služieb. S cieľom zabezpečiť plynulú implementáciu novej právnej úpravy Ministerstvo práce, sociálnych vecí a rodiny Slovenskej republiky už pred nadobudnutím účinnosti zákona o sociálnych službách a následne aj po 1. januári 2009 realizovalo desiatky stretnutí a seminárov so zainteresovanými subjektmi a vykonalo monitoring implementácie zákona o sociálnych službách na obciach, mestách a vyšších územných celkoch za obdobie I. a II. štvrťroka 2009. 
Aj na základe výsledkov a záverov získaných z vyššie uvedených aktivít vyplynulo, že niekoľkomesačná implementácia zákona o sociálnych službách si vyžaduje úpravu niektorých ustanovení zákona. Ide najmä o vykonanie viacerých legislatívno-technických zmien, ktoré však v praxi zabezpečia jednoznačnosť a odstránia pochybnosti pri ich aplikácií, o precizovanie podmienok poskytovania a zabezpečenia sociálnej služby pre klienta zo strany samosprávnych orgánov tak, aby sa vytvorili lepšie podmienky na zabezpečenie práva klienta na výber sociálnej služby a jej poskytovateľa a tým aj právo na dostupnosť sociálnej služby. Zámerom viacerých navrhovaných zmien je zníženie administratívnej a finančnej záťaže lekárskej posudkovej činnosti, ale aj ďalšie posunutie účinnosti niektorých úloh poskytovateľov sociálnych služieb a samosprávnych orgánov v záujme vytvorenia dostatočného časového priestoru pre ich zabezpečenie, vrátane vytvorenia personálnych predpokladov a finančného krytia. Niektoré navrhované zmeny riešia problémy financovania sociálnych služieb, ktoré majú nízkoprahový charakter a preto je potrebné upraviť systém ich financovania iným spôsobom v porovnaní s ostatnými sociálnymi službami a tiež doplniť spôsob výpočtu finančného príspevku na prevádzku, ak neverejný poskytovateľ poskytuje tzv. „nadštandardné činnosti“, napr. kadernícke a kozmetické služby, masáže. Upravuje sa aj mechanizmus uhrádzania ekonomicky oprávnených nákladov, medzi verejných poskytovateľmi pri zabezpečení sociálnej služby. Návrhom zákona sa dopĺňajú podmienky plnenia kvalifikačných predpokladov pri vybraných pracovných činnostiach, napr. opatrovateľ/ka, posudzujúci lekár/ka s cieľom uľahčiť zabezpečenie týchto činností v praxi a menia sa podmienky zápisu do registra poskytovateľov sociálnych služieb a udelenia akreditácie vzdelávacích programov pre subjekty, ktoré tieto činnosti budú vykonávať na ziskovej báze. Za významnú možno považovať úpravu, ktorá rieši tzv. „nelegálnych poskytovateľov“ s cieľom zabrániť vzniku takýchto neželaných subjektov a ochrániť práva občanov, a to formou ukladania vysokej pokuty, zákazom činnosti a vytvorením podmienok pre poskytnutie bezodkladnej pomoci ohrozeným fyzickým osobám adekvátnou sociálnou službou.
Navrhovaná právna úprava nepredpokladá dopad na štátny rozpočet a rozpočty obcí, miest a vyšších územných celkov, nakoľko nezakladá žiadne nové kompetencie pre obce, mestá a samosprávne kraje, ktoré si náklady spojené s poskytovaním a zabezpečovaním sociálnych služieb pokrývajú v rámci svojich rozpočtov.  

V Čl. III je cieľom navrhovanej úpravy naďalej  zachovať garanciu štátu na zabezpečenie základných životných podmienok.
 Návrh upravuje príjmy  spoločne posudzovaných fyzických osôb pre účely hmotnej núdze tak, že sa do príjmu navrhuje započítať štipendium študenta v doktorandskom študijnom programe v dennej forme. Táto zmena je potrebná vzhľadom na výšku týchto štipendií, ktoré sú určené v zmysle zákona o odmeňovaní niektorých zamestnancov pri výkone prác vo verejnom záujme,  svojim charakterom sa teda podobajú na príjem zo závislej činnosti.
V súlade s cieľmi aktívnej politiky trhu práce sa navrhuje, aby vlastníctvo jedného osobného motorového vozidla sa nepovažovalo za majetok, čím by sa zabezpečila podpora niektorých jej nástrojov, napríklad mobilita pracovnej sily. 
	V dôsledku týchto zmien prípadné zvýšenie čerpania finančných prostriedkov na dávke a príspevkov v hmotnej núdzi bude zabezpečené v rámci rozpočtu kapitoly Ministerstva práce, sociálnych vecí a rodiny Slovenskej republiky na rok 2010 a návrhu limitov rozpočtovej kapitoly Ministerstva práce, sociálnych vecí a rodiny Slovenskej republiky na roky 2011 a 2012.

V Čl. IV návrhu zákona sa navrhuje zmeniť a doplniť zákon č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov. Návrh novely obsahuje ustanovenia odstraňujúce legislatívno-technické a interpretačné problémy súčasnej právnej úpravy. Osobitne sa navrhuje odstrániť možný interpretačný problém právnej úpravy útlmového mechanizmu pestúnskych zariadení vzniknutý zrušením zákona č. 195/1998 Z. z. o sociálnej pomoci v znení neskorších predpisov. Návrh obsahuje aj ustanovenia, ktoré majú za cieľ  odstrániť aplikačné problémy  v  preukazovaní potreby osobitnej starostlivosti v organizačných zložkách detských domovov, nakoľko práve tieto sa z pohľadu výkonu ukázali ako problémové. 
Nakoľko cieľom návrhu je len legislatívno-technická úprava súčasnej právnej úpravy  a precizovanie ustanovení spôsobujúcich aplikačné resp. interpretačné problémy, návrh novely nebude mať dopady na verejné financie. 
	V Čl. V  návrhu zákona sa navrhuje novelizovať zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov, ktorý nadobudol účinnosť dňa 1. januára 2009. Po niekoľko mesačnej implementácii tejto novej právnej úpravy sa v praxi vyskytli rôzne  interpretácie vybraných ustanovení zákona príslušnými úradmi práce, sociálnych vecí a rodiny. V záujme zabezpečiť jednotné uplatňovanie zákona bolo potrebné vykonať legislatívnotechnické zmeny a zosúladiť znenie zákona s inými súvisiacimi právnymi predpismi. Novela obsahuje najmä tieto zmeny:
	V prospech fyzických osôb s ťažkým zdravotným postihnutím sa navrhuje nepovažovať vianočný príspevok za príjem na účely peňažných príspevkov na kompenzáciu. Jednoznačne sa ustanovuje postup pri peňažnom príspevku na úpravu bytu, peňažnom príspevku na úpravu garáže a pri peňažnom príspevku na úpravu rodinného domu, a to najmä pri  uplatňovaní pohľadávky v konaní o dedičstve a zavádza sa uplatňovanie tejto pohľadávky v plnej výške poskytnutého peňažného príspevku, ak ho fyzická osoba s ťažkým zdravotným postihnutím nepoužila na vykonanie potrebnej úpravy. V záujme odstrániť nejednotnosť sa navrhuje pri peňažnom príspevku na kúpu osobného motorového vozidla spresniť podmienky jeho poskytnutia a plnenia povinnosti vrátiť poskytnutý peňažný príspevok v prípade, že fyzická osoba s ťažkým zdravotným postihnutím nezačne  vykonávať vymedzené integračné aktivity. Pri vybraných peňažných príspevkoch na kompenzáciu sa navrhuje spresniť postup, ak je fyzická osoba určité obdobie v zdravotníckom zariadení alebo zariadení sociálnych služieb. Ustanovuje sa postup, kedy je možné poskytnúť peňažný príspevok na kúpu zdvíhacieho zariadenia, ak je fyzická osoba s ťažkým zdravotným postihnutím v zariadení sociálnych služieb. Rozširuje sa možnosť poskytnutia vrátených funkčných pomôcok alebo zdvíhacích zariadení aj ďalším subjektom.
 Doterajšia aplikácia zákona o peňažných príspevkoch na kompenzáciu preukázala  potrebu vykonať zmeny aj v oblasti konania,  a to  pri zmene rozhodujúcich skutočností v priebehu kalendárneho mesiaca, pri obnovení výplaty peňažného príspevku na kompenzáciu, pri dodatočnom spätnom rozhodovaní a pri uplatňovaní sankcií.
Rovnako aj návrhom zákona č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov v znení neskorších predpisov, ktorá nadobudla účinnosť 1. januára 2009 bol zavedený spôsob preukazovania potreby osobitnej starostlivosti v špecializovaných samostatných skupinách v detských domovoch z dôvodu zdravotného stavu dieťaťa posudkom  posudkového lekára  vyžaduje precíznejšiu právnu úpravu. Zákon č. 305/2005 Z. z. odkazuje v predmetných častiach na zákon o peňažných príspevkoch na kompenzáciu ťažkého zdravotného postihnutia (na § 11 lekárska posudková činnosť) avšak tento zákon problematiku podrobnejšie neupravuje, čo spôsobuje v praxi nemalé problémy. Z tohto dôvodu je potrebné prepojenie oboch právnych predpisov za účelom posúdenia lekárskou posudkovou činnosťou, či zdravotný stav dieťaťa vyžaduje osobitnú starostlivosť v špecializovanej skupine detského domova tak, ako to predpokladajú výsledky odbornej diagnostiky detského domova.  
Uplatnenie predkladaného návrhu zákona v č. V v praxi z hľadiska finančných dopadov predpokladá navýšenie verejných výdavkov zo štátneho rozpočtu v roku 2010 o 1 814 tis. eur, v roku 2011 o 1 187 tis. eur a v roku 2012 o 890 tis. eur, ktoré sú zapracované do návrhu rozpočtu kapitoly na roky 2010 až 2012.

V Čl. VI návrhu zákona sa navrhuje, aby zákon nadobudol účinnosť 1. mája 2010. Výnimkou je ustanovenie § 79 ods. 1 písm. d), podľa ktorého Ministerstvo práce, sociálnych vecí a rodiny Slovenskej republiky hodnotí podmienky kvality poskytovanej sociálnej služby až od 1. januára 2011, nakoľko je potrebné vytvoriť pre poskytovateľov dostatočný priestor, aby mohli začať podmienky kvality poskytovanej sociálnej služby plniť. 

Vládny návrh zákona je v súlade s Ústavou Slovenskej republiky, ďalšími všeobecne záväznými právnymi predpismi a medzinárodnými zmluvami a inými medzinárodnými dokumentmi, ktorými je Slovenská republika viazaná. 

Doložka o posúdení vplyvov je súčasťou predkladaného materiálu.

Vzhľadom na doložku zlučiteľnosti návrhu zákona s právom Európskych spoločenstiev a s právom Európskej únie, vypracovanie tabuľky zhody a aproximačnej prílohy je bezpredmetné.

DOLOŽKA ZLUČITEĽNOSTI

návrhu zákona s právom Európskych spoločenstiev a s právom Európskej únie

1. Predkladateľ návrhu zákona: vláda Slovenskej republiky

2.  Názov návrhu zákona:
      Vládny návrh zákona, ktorým sa mení a dopĺňa zákon č. 448/2008 Z. z.  o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z. a ktorým sa menia a dopĺňajú niektoré zákony

 3. Problematika návrhu zákona:
    a)  nie je upravená v práve Európskych spoločenstiev
    b)  nie je upravená v práve Európskej únie
    c) nie je obsiahnutá v judikatúre Súdneho dvora Európskych spoločenstiev alebo v judikatúre Súdu prvého stupňa Európskych spoločenstiev.

	Vzhľadom na vnútroštátny charakter  navrhovanej úpravy je bezpredmetné vyjadrovať sa k bodom 4, 5 a 6 doložky zlučiteľnosti.

B. Osobitná časť

K Čl. I 

K bodu 1 - § 3 ods. 5 písm. b)
Ide o legislatívnotechnickú úpravu ustanovenia.  

K bodu 2 - § 6 ods. 1
Dôvodom návrhu zmeny tohto ustanovenia je skutočnosť, že jeho znenie bolo duplicitné, nakoľko sa v ustanovení uvádza, že fyzická osoba má právo výberu sociálnej služby a formy jej poskytovania a právo výberu poskytovateľa sociálnej služby za podmienok ustanovených týmto zákonom a teda slová „v rozsahu ustanovenom v § 8 ods. 2 a 3“ sú nadbytočné.

K bodu 3 - § 8 ods. 2 a 3
	Navrhovanou zmenou ustanovenia sa zabezpečí právo výberu klienta na poskytovateľa sociálnej služby, ale s určitým obmedzením a to tak, že klient má možnosť si vybrať iného verejného alebo neverejného poskytovateľa sociálnej služby až vtedy, keď obec alebo vyšší územný celok nemôže priamo poskytnúť alebo zabezpečiť sociálnu službu vo svojej pôsobnosti. Avšak aj pri poskytnutí sociálnej služby organizačnou zložkou obce (pri pojme „organizačná zložka obce“ sa vychádza z § 18 ods. 1 zákona č. 583/2004 Z. z., podľa ktorého obec môže zriaďovať subjekty bez právnej subjektivity), t.j. napr. zariadením sociálnych služieb bez právnej subjektivity alebo právnickou osobou zriadenou alebo založenou obcou alebo vyšším územným celkom si klient vyberá poskytovateľa, t.j.  miesto  poskytovania sociálnej služby. Pri právnej úprave vyššieho územného celku nie je možné ustanoviť poskytnutie sociálnej služby, nakoľko vyšší územný celok, okrem sociálneho poradenstva, neposkytuje priamo sociálnu službu, ale len sociálnu službu zabezpečuje. Uvedeným návrhom sa prijalo kompromisné riešenie medzi dvoma alternatívami, ktoré boli predmetom medzirezortného pripomienkového konania.
	Prijatie navrhovanej úpravy nie je dôvodom nárastu finančných dopadov na obce a samosprávne kraje, resp. hrozby voľných kapacít v zariadeniach verejných poskytovateľov, nakoľko verejní poskytovatelia už v súčasnosti nemajú žiadne voľné miesta a ani v perspektíve niekoľkých rokov ich nebudú mať. Túto skutočnosť potvrdzuje aj fakt, že v súčasnosti je v poradovníkoch čakateľov a to len u verejných poskytovateľov cca 16 000 občanov (ide najmä o zariadenia pre seniorov, domovy sociálnych služieb). V uvedených počtoch nie sú zahrnuté neuspokojené potreby občanov po iných druhoch sociálnych služieb (terénne sociálne služby, tlmočnícka služba ale aj niektoré inštitucionálne služby, napr. nocľahárne, útulky, nízkoprahové zariadenia). Navyše poskytovanie a zabezpečovanie sociálnych služieb, po ktorých je najväčší dopyt nie je novou pôsobnosťou samosprávnych orgánov a to nielen za účinnosti novej právnej úpravy (zákon č. 448/2008 Z. z.) ale aj predchádzajúcej právnej úpravy (zákon č. 195/1998 Z. z.).

K bodu 4 - § 8 ods. 6
Do okruhu osôb, ktorým bude obec alebo VÚC povinná bezodkladné poskytnúť alebo zabezpečiť príslušnú sociálnu službu sa zaraďujú aj fyzické osoby, ktorým sa doteraz poskytovali činnosti tzv. „nelegálnym poskytovateľom“ a je v záujme ochrany týchto osôb, aby sa im čo najskôr poskytla adekvátna legálna sociálna služba.

K bodu 5 - § 8 ods. 8 
Navrhovanou zmenou sa precizuje ustanovenie, nakoľko platná právna úprava sa vzťahovala len na vybrané druhy sociálnych služieb (napr. zariadenie pre seniorov), pričom zámerom zákonodarcu je, aby predmetom zmluvy s budúcim poskytovateľom boli aj iné druhy sociálnych služieb. Keďže v praxi vznikali problémy pri uzatváraní tohto typu zmluvy, hlavne pokiaľ ide o nízkoprahové sociálne služby, u ktorých nebolo možné, resp. flexibilné, aby sa na každého klienta uzatvárala zmluva, umožňuje sa uzatvárať takúto zmluvu aj na väčší počet klientov, resp. na kapacitu príslušného zariadenia sociálnych služieb.

K bodu 6 - § 8 ods. 9
Ide o legislatívnotechnickú úpravu v nadväznosti na zmenu v bode 7, v ktorom sa upravuje len spôsob uzatvárania zmluvy s budúcim poskytovateľov pre všetky druhy sociálnych služieb a v odseku 9 sa ustanovuje pre vybrané druhy sociálnych služieb lehota na zabezpečenie sociálnej služby.

K bodu 7 - § 9 ods. 3
	Návrhom sa zrušuje stanovenie minimálneho percentuálneho podielu odborných zamestnancov na celkovom počte zamestnancov a ponecháva sa len kritérium maximálneho počtu klientov na jedného odborného zamestnanca, ktoré je dostatočnou zárukou kvality poskytovanej sociálnej služby. Vytvára sa tým možnosť, aby poskytovatelia sociálnych služieb mohli efektívne vynakladať svoje výdavky na činnosti, ktoré si môžu zaobstarať dodávateľským spôsobom (napr. dovoz stravy, pranie bielizne), pričom poskytovatelia nebudú nútení neúčelne navyšovať podiel odborných zamestnancov, nakoľko  do celkového počtu zamestnancov si podľa platnej právnej úpravy nemohli započítať tie osoby, ktoré im zabezpečovali potrebné činnosti  dodávateľsky.

K bodu 8 - § 12 ods. 1 písm. f)  
 	Navrhuje sa zosúladenie s § 16 ods. 2 a 3 a § 75 ods. 5.

K bodu 9 - § 13 ods. 2
Návrhom sa precizuje toto ustanovenie tak, aby bolo jednoznačné, ktoré odborné, obslužné a ďalšie činností sa pri tejto forme sociálnej služby neposkytujú. Výnimka sa ustanovuje pre  podávanie liekov tým klientom, ktorí si ich prinesú z domáceho prostredia a ktoré im predpísal ich lekár.

K bodu 10 - § 13 v ods. 5
Ide o precizovanie platného znenia ustanovenia s cieľom jednoznačne vymedziť a doplniť pojem pobytová sociálna služba, tak aby bolo možné do nej zaradiť aj napr. sociálnu službu v nocľahárni alebo útulku.

K bodu 11 - § 15 ods. 1 
Navrhovanou zmenou sa má dosiahnuť, aby aj v prípade, že poskytovateľ danej sociálnej služby má taxatívne stanovené činnosti, ktoré je povinný poskytovať, nemusí tak urobiť, ak sa s klientom dohodne inak. Návrh vychádza z princípu rešpektovania individuálnych potrieb prijímateľa sociálnej služby a v prípade, že nemá záujem o poskytovanie niektorých činností (napr. úschova cenných vecí, záujmová činnosť, plný počet odoberaných jedál), aby sa mohol v zmluve o rozsahu sociálnej služby s poskytovateľom dohodnúť. Čo však neznamená, že poskytovateľ nie je povinný poskytovať všetky zákonom ustanovené činnosti pre daný druh sociálnej služby, ak o to klient má záujem a prihliadať aj na vek, zdravotný stav a schopnosti klienta. V praxi mali poskytovatelia s uplatňovaním doteraz platného znenia problémy.
 	S cieľom zosúladiť znenie tohto ustanovenia s § 22 sa súčasne upravuje, že vybrané zariadenia nie sú povinné poskytovať zdravotnú starostlivosť v rozsahu ošetrovateľskej starostlivosti. 

K bodu 12 - § 16 ods. 2 
Dôvodom návrhu tejto zmeny je presne vymedziť, že obce a samosprávne kraje, keďže vykonávajú základné sociálne poradenstvo, ako svoju bežnú pôsobnosť v súlade        s § 80 písm. f) a § 81 písm. e), nie je potrebné, aby sa na vykonávanie základného sociálneho poradenstva registrovali. 

K bodu 13 - § 38 ods. 1
Navrhovanou zmenou sa umožňuje, aby sa sociálna služba v domove sociálnych služieb poskytovaná ambulantnou formou mohla poskytovať aj fyzickej osobe so stupňom odkázanosti II.

K bodu 14 - § 39 ods. 1 
Ide o legislatívnotechnickú úpravu.

K bodu 15 - § 41 ods. 2 
Navrhovaná zmena umožňuje určovať rozsah úkonov podľa prílohy č. 4 nielen v hodinách, ale ja podľa jednotlivých úkonov a tiež jednoznačnejšie upravuje, že povinnosť poskytnúť minimálny rozsah úkonov sebaobsluhy neplatí, ak klient na takomto rozsahu netrvá. 

K bodu 16 - § 44 ods. 5
Vzhľadom na nejednotnú aplikačnú prax sa špecifikuje, ktorý lekár vystavuje potvrdenie preukazujúce zdravotné postihnutia klienta na účely tlmočníckej služby.

K bodu 17 - § 49
Navrhuje sa zmena pojmu „posudzujúci lekár“ na pojem „posudzujúci zdravotnícky pracovník“ vzhľadom na to, že sa novelou umožňuje vykonávať posudzovanie odkázanosti na pomoc inej osoby aj sestre s vysokoškolským vzdelaním II. stupňa v odbore ošetrovateľstvo s 10 ročnou praxou v ústavnom zdravotníckom zariadení. Vzhľadom na to bolo potrebné vykonať nadväzujúce legislatívne úpravy.

K bodu 18 - § 49 ods. 3 
Navrhovanou zmenou sa dosiahne zníženie a zefektívnenie výdavkov obce alebo samosprávneho kraja vynakladaných na lekársku posudkovú činnosť a súčasne sa urýchli proces medicínskeho posudzovania a následne aj celkového konania o odkázanosti klienta na sociálnu službu. V praxi to bude znamenať, že posudzujúci lekár posúdi odkázanosť klienta na pomoc inej osoby na základe lekárskych nálezov, posudkov, správ atď. (doklad), ktoré klient predložil k žiadosti o posúdenie odkázanosti na sociálnu službu a ktoré obvykle klienti majú doma k dispozícii. Pre zabezpečenie aktuálnosti týchto dokladov o nepriaznivom zdravotnom stave sa ustanovuje, že klientov doklad nemôže byť starší ako šesť mesiacov.  
Iba v prípade, že klientom predložené doklady o jeho nepriaznivom zdravotnom stave sú pre posudzujúceho zdravotníckeho pracovníka nepostačujúce, vyžiada si od zmluvného lekára klienta (tzv. ošetrujúci lekár) lekársky nález na tlačive, ktorého vzor je uvedený v osobitnom predpise. Ak je aj tento lekársky nález nepostačujúci, požiada zmluvného lekára a jeho doplnenie. Za vystavenie týchto lekárskych nálezov platí úhradu obec alebo vyšší územný celok.  

K bodom 19 a 20 - § 49 ods. 5 a 6
Dôvodom návrhu zmeny tohto ustanovenia je úprava znenia v nadväznosti na navrhovanú zmenu ustanovenia § 49 ods. 3 v bode 19.

K bodu 21 – § 49 ods. 14 a 15
Cieľom návrhu v § 49 ods. 14 je vylúčiť vykonávanie lekárskej posudkovej činnosti u fyzickej osoby, ktorá žiada o posúdenie odkázanosti na sociálnu službu v zariadení pre seniorov z iných vážnych dôvodov (napr. z dôvodu straty bývania alebo týrania blízkou osobou), t. j. nie pre odkázanosť na pomoc inej osoby, nakoľko by to bolo nadbytočné.
Cieľom navrhovaného ustanovenia v § 49 ods. 15 je zabezpečiť, aby v prípade, že si obec alebo VÚC na účely lekárskej sociálnej posudkovej činnosti vyžiada od zmluvného lekára fyzickej osoby lekárske nálezy alebo doplnenie lekárskych nálezov, nebolo možné požadovať za tieto lekárske úkony úhradu od klienta. Za tieto lekárske úkony platí v súlade s § 80 písm. u) a § 81 písm. x) obec a vyšší územný celok.

K bodu 22 - § 50 ods. 3
Návrhom sa umožňuje využiť odborný potenciál sociálnych pracovníkov, ktorí sú zamestnancami, napríklad zariadení sociálnych služieb alebo neziskovej organizácie zriadenej alebo založenej obcou alebo vyšším územným celkom na výkon sociálnej posudkovej činnosti. Navyše príslušný samosprávny orgán má možnosť zefektívniť svoje výdavky na sociálnu posudkovú činnosť. 

K bodu 23 - § 50 ods. 8 
Dôvodom návrhu zmeny tohto ustanovenia je, aby bolo možné určovať rozsah odkázanosti vo vymedzených oblastiach nielen v hodinách, ale aj podľa jednotlivých úkonov a to aj v nadväznosti na spôsob stanovovania výšky úhrady vo všeobecne záväznom nariadení.  Zároveň ide o legislatívno-technickú úpravu s cieľom zosúladiť znenie s prílohou č. 4.

K bodu 24 - § 54 ods. 3
Návrhom sa presne stanovuje  v akom minimálnom rozsahu sa poskytuje terénna sociálna služba, ak sa poskytuje v rámci odľahčovacej služby, čím sa zabezpečí súlad s prílohou č. 3, v ktorej sa pre V stupeň odkázanosti na pomoc inej osoby pri úkonoch sebaobsluhy orientačne  ustanovuje hranica 8 hodín denne. 

K bodu 25 - § 61 ods. 9 
Dôvodom návrhu je zabezpečiť jednoznačnú možnosť poskytovania vybraných druhov sociálnych služieb aj inými ako pobytovými formami, napr. poskytovanie sociálnej služby v domove sociálnych služieb alebo v zariadení pre seniorov ambulantnou formou. 

K bodu 26 - § 62
Ide o legislatívnotechnickú úpravu v nadväznosti na zmenu navrhovanú v § 8 ods. 6. 

K bodu 27 - § 63 ods. 2
Dôvodom navrhovanej zmeny je, že tretia veta je nadbytočná, nakoľko v nasledujúcich novelizačných bodoch sa na účely registrácie nevyžaduje uvádzať fyzickú osobu zodpovednú za poskytovanie sociálnej služby. 

K bodu 28 - § 63 ods. 3
Cieľom navrhovanej zmeny je ustanoviť požiadavku bezúhonnosti fyzickej osoby, ktorá je štatutárnym orgánom právnickej osoby. Zároveň sa vypúšťa úprava týkajúca sa fyzickej osoby zodpovednej za poskytovanie sociálnej služby, vzhľadom na to, že za poskytovanie sociálnej služby jednoznačne zodpovedá fyzická osoba, ktorá žiada o zápis do registra alebo štatutárny orgán právnickej osoby, ktorá žiada o zápis do registra. Ustanovovanie zodpovednej osoby pri registrácii nie je potrebné aj z toho dôvodu, že pri registrácii žiadateľ predkladá údaje o personálnych podmienkach poskytovania sociálnej služby, ktorými preukazuje, že je schopný svojimi zamestnancami, ktorí majú príslušné vzdelanie, zabezpečiť kvalitné a profesionálne poskytovanie sociálnej služby.

K bodu 29 - § 63 ods. 4
Dôvodom vypustenia tohto ustanovenia je skutočnosť, že požiadavka ustanovenia fyzickej osoby zodpovednej za poskytovanie sociálnej služby bola vypustená. Návrhom sa súčasne upúšťa od stanovenia požiadavky na odbornú spôsobilosť fyzickej osoby, ktorá žiada o zápis do registra alebo štatutárneho zástupcu žiadateľa, nakoľko tieto osoba sú zodpovedné za celý rozsah poskytovanej sociálnej služby, to znamená za poskytovanie širokej škály činností (napr. úsek výchovy, opatrovania, ošetrovateľskej starostlivosti, stravovania) vykonávaných v rámci príslušnej sociálnej služby, ktoré však priamo tieto fyzické osoby nevykonávajú a preto by bolo obtiažne im ustanoviť kvalifikačné predpoklady.

K bodu 30 - § 63 ods. 6
Zámerom navrhovaného ustanovenia je zmena podmienok registrácie pre tie osoby, ktoré majú záujem poskytovať sociálne služby s cieľom dosiahnuť zisk a to aj vzhľadom na zmeny navrhované v čl. II návrhu. Ustanovuje sa, že podmienkou zápisu do živnostenského registra nebude registrácia podľa zákona o sociálnych službách, ale naopak, podmienkou registrácie pre tieto osoby bude predloženie dokladu o živnostenskom oprávnení. 

K bodom 31 až 33 a 36 - § 64 ods. 2, 3, 5 a 7
Ide legislatívnotechnickú zmenu, ktorou sa má zabezpečiť súlad tohto ustanovenia v  nadväznosti na zmeny prijaté v bode 28 a 29 (§ 63 ods. 3 a 4).

K bodu 34 - § 64 ods. 3 písm. b)
Dôvodom návrhu zmeny tohto ustanovenia je precizovanie ustanovenia tak, aby z neho jednoznačne vyplývalo, že počet prijímateľov sociálnej služby sa berie do úvahy len vtedy, ak chce fyzická alebo právnická osoba poskytovať pobytové sociálne služby, nakoľko pri ambulantných sociálnych službách nemusí byť vopred známy počet klientov, ktorým sa bude sociálna služba poskytovať napr. pri poskytovaní sociálneho poradenstva.  

K bodu 35 - § 64 ods. 4
Zámerom navrhovaného ustanovenia je, aby fyzické osoby, ktoré majú záujem poskytovať sociálne služby s cieľom dosiahnuť zisk neboli povinné predkladať doklady o bezúhonnosti, nakoľko svoju bezúhonnosť sú povinné preukázať už pri zápise do živnostenského registra, ktorý je pri týchto osobách podmienkou registrácie.

K bodu 37 - § 64 ods. 6 
Dôvodom návrhu ustanovenia je konkretizovať akým spôsobom bude žiadateľ o registráciu preukazovať splnenie hygienických podmienok.  

K bodu 38 - § 69 
Dôvodom návrhu zmeny tohto ustanovenia je precizovanie ustanovenia tak, aby sa rozšírila jeho pôsobnosť aj na obce, ktoré majú ustanovenú túto pôsobnosť v § 80 písm. o).  

K bodom 39 a 40 - § 71 ods. 6 až 8
Dôvodom návrhu zmeny  je explicitne ustanoviť pri zabezpečovaní ktorých sociálnych služieb je obec alebo vyšší územný celok povinný uhrádzať poskytovateľovi sociálnej služby ekonomicky oprávnené náklady. Pôjde len o  sociálne služby v zariadení podporovaného bývania, zariadení pre seniorov, zariadení opatrovateľskej služby, rehabilitačnom stredisku, domove sociálnych služieb, špecializovanom zariadení, dennom stacionári a pri poskytovaní opatrovateľskej služby. Navrhované ustanovenie sa nebude vzťahovať na vybrané  sociálne služby (napr. nocľaháreň, útulok), nakoľko u týchto sociálnych služieb nie je možné uplatňovať princíp uhrádzania ekonomicky oprávnených nákladov na základe trvalého pobytu klienta a to vzhľadom na to, že väčšinou ide o klientelu, u ktorej sa trvalý pobyt nedá zistiť alebo len s veľkými problémami. 
Dôvodom pre vypustenie časti ustanovenia je skutočnosť, že jeho znenie bolo duplicitné, nakoľko sa v ustanovení uvádza, že obec alebo vyšší územný celok uhrádza inej obci alebo poskytovateľovi sociálnej služby, ktorého zriadila alebo založila iná obec alebo iný vyšší územný celok, ekonomicky oprávnené náklady spojené s poskytovaním tejto sociálnej služby uvedené v § 72 ods. 5 a teda slová „do ktorých sa započítavajú náklady uvedené v     § 72 ods. 5 písm. a) a b) pri poskytovaní pomoci pri odkázanosti fyzickej osoby na pomoc inej fyzickej osoby pri úkonoch sebaobsluhy“ sú nadbytočné a vyvolávajú  pochybnosti a  nesprávnu interpretáciu v praxi.
Súčasne sa návrhom upravuje osobitný spôsob uhrádzania ekonomicky oprávnených nákladov pre obce a mestá, zohľadňujúc ich nepriaznivú ekonomickú situáciu v dôsledku finančnej a hospodárskej krízy, tak, aby neboli povinné uhrádzať ekonomicky oprávnené náklady v tých prípadoch, ak zabezpečujú sociálne služby u poskytovateľa, ktorého zriadil alebo založil vyšší územný celok, v ktorého územnom obvode sa obec nachádza. Ďalším dôvodom takejto úpravy je, že zabezpečením sociálnej služby u poskytovateľa patriaceho samosprávnemu kraju, vlastne obec zabezpečuje sociálnu službu nielen pre svojho občana, ale aj pre občana samosprávneho kraja, ktorého má samosprávny kraj zohľadneného v rámci podielových daní. Navyše v rámci decentralizácie prešli aj do pôsobnosti vyšších územných celkov viaceré zariadenia sociálnych služieb (vrátane zariadení pre seniorov),       s ktorými získali VÚC, na rozdiel od obcí, účelové budovy s pozemkami a celým inventárom a vybavením bezodplatne.
V snahe vylúčiť duplicitné financovanie tých zariadení sociálnych služieb, ktoré sú aj po uskutočnenej fiškálnej decentralizácií naďalej financované zo štátneho rozpočtu               (z kapitoly „všeobecná pokladničná správa“), sa v § 71 ods. 8 navrhuje uhradiť poskytovateľovi sociálnej služby len ekonomicky oprávnené náklady znížené o výšku poskytnutej účelovej dotácie z MF SR. Na Slovensku ide o 85 zariadení sociálnych služieb.

K bodu 41 - § 72 ods. 6 
Vzhľadom na to, že sa v ustanovení § 72 odsek 6 navrhuje  vypustiť oslobodenie od platenia úhrady za pomoc pri odkázanosti fyzickej osoby na pomoci inej fyzickej osoby pri úkonoch sebaobsluhy, stráca toto ustanovenie svoje opodstatnenie. 

K bodom 42 a 43 - § 72 ods. 6 a 7
Dôvodom návrhu tejto zmeny  je aspoň čiastočne  eliminovať doterajší nerovnaký prístup k  prijímateľom sociálnej služby pri platení úhrady za niektoré odborné činnosti a to  bez ohľadu na to, kto sociálnu službu poskytuje, t.j. verejný alebo neverejný poskytovateľ. V praxi to bude znamenať, že klient bude platiť úhradu za taxatívne ustanovené činnosti len vtedy, ak mu sociálnu službu poskytuje neverejný poskytovateľ, u ktorého sociálna služba nebola obcou alebo samosprávnym krajom objednaná alebo ktorý dosahuje zisk, nakoľko v týchto prípadoch sa neverejnému poskytovateľovi neprispieva z verejných zdrojov.

K bodu 44 - § 72 ods. 8
Dôvodom návrhu zmeny tohto ustanovenia  je jednoznačné vymedzenie rozsahu, v ktorom sa odkazuje na zákon č. 447/2008 Z. z, t.j. určuje sa, že  pri posudzovaní a príjmu a majetku prijímateľa sa neuplatňuje ustanovenie odseku 16 a 18, ktoré nie je možné aplikovať na sociálne služby. Súčasne sa upravuje, že pri celoročnej pobytovej sociálnej službe sa pri určení úhrady prihliada, na rozdiel od osobitnej právnej úpravy – zákon             č. 447/2008 Z. z.) aj na príjem získaný z predaja nehnuteľných vecí (byt, rodinný dom, poľnohospodárska pôda) za predchádzajúci kalendárny rok, nakoľko v týchto prípadoch nie je opodstatnená solidarita a prispievanie na úhradu klienta z verejných zdrojov.

K bodu 45 - § 72 ods. 9
Jednoznačne sa upravuje spôsob preukazovania majetku a ustanovuje sa príslušný orgán, ktorý je oprávnený overiť podpis klienta na vyhlásení nad rámec možnosti overenia podpisu na matrike alebo u notára podľa osobitných predpisov. Príslušným orgánom na účely overovania podpisu klienta je obec, v ktorej má klient trvalý pobyt bez ohľadu na druh sociálnej služby, o ktorú žiada, čím sa zabezpečí, aby si klient mohol dať overiť podpis na obci aj v prípade, že žiada o zabezpečenie sociálnej služby samosprávny kraj. Druhou možnosťou je, že klientovi overí podpis priamo poskytovateľ sociálnej služby, ktorého žiada o poskytnutie služby. 

K bodu 46 - § 73 ods. 1 
Dôvodom návrhu zmeny tohto ustanovenia je skutočnosť, že ochranu  zostatku z príjmu po zaplatení úhrady pri prepravnej službe nebolo možné v praxi realizovať, nakoľko pri prepravnej službe sa platí úhrada „jednorazovo“ pri každom poskytnutí prepravy a nie mesačne. Navyše pri poskytovaní prepravnej služby nemá poskytovateľ povinnosť uzatvárať písomnú zmluvu s klientom a prijímateľ nie je povinný predkladať doklady o príjme a majetku a v konečnom dôsledku nie je možné určiť zostatok z príjmu, ktorý by mal klientovi po úhrade za prepravnú službu zostať.
K bodu 47 - § 73 ods. 18
Zámerom tejto zmeny je umožniť prijímateľovi sociálnej služby, aby sa sám mohol rozhodnúť a to z rôznych dôvodov, že  časť úhrady alebo celá úhrada sa nepožaduje napr. od jeho detí.  Platná právna úprava neobsahovala postup, ak majetok klienta presiahol zákonom stanovenú sumu, z uvedených dôvodov sa ustanovuje, že ochrana príjmu sa nevzťahuje na tých klientov, ktorých majetok je vyšší ako 39 833 eur.

K bodu 48 - § 74 ods. 2 písm. c) 
Dôvodom návrhu zmeny znenia ustanovenia je zosúladiť znenie ustanovenia s názvom Prvého dielu Piatej hlavy zákona, v ktorej je vymedzený názov tejto skupiny sociálnych služieb.

K bodu 49 - § 74 ods. 3 
Zámerom doplnenia ustanovenia je presne vymedziť, pri ktorých druhoch sociálnych služieb sa podáva písomná žiadosť o uzatvorenie zmluvy o poskytovaní sociálnej služby.

K bodu 50 - § 74 ods. 4
Cieľom návrhu zmeny a doplnenia tohto ustanovenia  je vykonanie legislatívno-technickej úpravy v nadväznosti na predchádzajúci novelizačný bod a zároveň zabezpečenie, aby fyzická osoba, ktorá požiada o neuplatňovanie ochrany zostatku z príjmu po zaplatení úhrady, nemusela predkladať doklady o svojom príjme a majetku, nakoľko by to bolo neúčelné.  

K bodu 51 - § 74 ods. 5 
Dôvodom doplnenia ustanovenia je zabezpečiť, aby klient nebol povinný predložiť pri podávaní žiadosti o uzatvorenie zmluvy o poskytnutí sociálnej služby, právoplatné rozhodnutie o odkázanosti na sociálnu službu a to v tých prípadoch, keď takéto rozhodnutie ešte nemá, nakoľko mu bola sociálna služba poskytnutá prednostne podľa § 8 odsek 6 a to aj pred  nadobudnutím právoplatnosti rozhodnutia o odkázanosti na sociálnu službu.

K bodu 52 - § 74 ods. 8
Cieľom návrhu úpravy tohto ustanovenia je zabezpečiť jeho jednotnú implementáciu v praxi tak, aby zo zmluvy o poskytovaní sociálnej služby jasne vyplývalo, akú sumu platí klient za jednotlivé odborné, obslužné a ďalšie činnosti a nebolo možné sumu za tieto činnosti uvádzať súhrnne, t.j. napr. celkovú sumu za obslužné činnosti a nie jednotlivo za ubytovanie, stravovanie, upratovanie.
 
K bodu 53 - § 74 ods. 10 
Cieľom návrhu úpravy ustanovenia je zabezpečiť jeho logickú čistotu v nadväznosti na úpravu § 8.

K bodu 54 - § 74 ods. 12
Návrhom sa dopĺňa povinnosť uzatvoriť dodatok k zmluve o poskytovaní sociálnej služby aj v prípade, že dôjde k zmene rozsahu opatrovateľskej služby na základe žiadosti klienta, ale vždy len maximálne v rozsahu zodpovedajúcom jeho posúdenej odkázanosti.

K bodu 55 - § 75 ods. 13 
Zámerom návrhu zmeny ustanovenia je presne vymedziť, pri ktorých sociálnych službách sa príslušnosť obce alebo vyššieho územného celku na účely poskytovania finančných príspevkov neverejným poskytovateľom sociálnych služieb bude určovať podľa trvalého pobytu prijímateľa sociálnej služby. 

K bodu 56 - § 75 ods. 14
Cieľom navrhovaného ustanovenia je vykonať legislatívno-technickú úpravu vzhľadom na predchádzajúci novelizačný bod a zároveň vytvoriť podmienky na to, aby sa príslušnosť obec a vyššieho územného celku pri poskytovaní finančného príspevku na prevádzku vybraných sociálnych služieb neviazala na trvalý pobyt občana, ale na miesto poskytovania sociálnej služby. Ide najmä o sociálne služby, pri ktorých trvalý pobyt nie je možné často zistiť (napr. nocľaháreň) alebo pri ktorých, vzhľadom na ich charakter nie je účelné zisťovať trvalý pobyt ich prijímateľov (napr. nízkoprahové denné centrum, sociálne poradenstvo).

K bodu 57 - § 75 ods. 16
Zámerom navrhovanej zmeny je zabrániť duplicite financovania odbornej činnosti pri odkázanosti na pomoc inej osoby a to zo strany prijímateľa sociálnej služby a z verejných zdrojov a to tak, že ak klient platí neverejnému poskytovateľovi sociálnej služby úhrady za úkony sebaobsluhy poskytne sa mu finančný príspevok pri odkázanosti na pomoc inej osoby znížený o sumu zaplatenej úhrady od klienta..

K bodu 58 - § 77 ods. 11 a 12
Zámerom navrhovaných ustanovení je zabezpečiť, aby sa do príjmov a výdavkov neverejného poskytovateľa na účely určenia finančného príspevku na prevádzku nezapočítavali príjmy   z úhrad za poskytovanie tzv. „nadštandardných“ činností, ktoré nie sú povinnou súčasťou sociálnej služby a ani ich zákon o sociálnych službách neupravuje a súčasne, aby si ich neverejný poskytovateľ nezapočítaval do výdavkov. Cieľom takýchto výdavkov a príjmov je zvýšiť kvalitu alebo štandard života prijímateľov sociálnych služieb, ide napríklad o poskytovanie  rôznych druhov zdravotnej rehabilitácie (napr. fyzioterapia, masáže) alebo kaderníckych a kozmetických služieb.    

K bodu 59 – § 79 ods. 1 písm. c)
Dôvodom navrhovanej zmeny je skutočnosť, že vzhľadom na skutočnosť, že ministerstvo udeľuje akreditácie vzdelávacieho programu, pri ktorých akreditačná komisia komplexne posúdi žiadosť z hľadiska jeho obsahu alebo rozsahu a teda nie je potrebné, aby ministerstvo určovalo obsah a rozsah vzdelávacích programov.

K bodu 60 - § 79 ods. 1 písm. g) tretí bod
Návrhom sa dopĺňa pôsobnosť ministerstva, ktoré je správnym orgánom pri rozhodovaní týkajúceho sa zastavenia činnosti tzv. „nelegálneho poskytovateľa“, v nadväznosti na zmeny navrhnuté v § 99 ods. 5.

K bodom 61, 62 a 65 – § 79 ods. 2, 4  5
Ide o legislatívnotechnickú úpravu v nadväznosti na zmenu v § 79 ods. 1.

K bodu 63 - § 79 ods. 4 písm. b)
Dôvodom návrhu zmeny tohto ustanovenia je precizovať ustanovenia tak, aby sa zabezpečila jednotná interpretácia v praxi, ako aj súlad s navrhovanou zmenou ustanovenia § 86. 

K bodu 64 - § 79 ods. 4 písm. c)
Cieľom návrhu zmeny ustanovenia je zabezpečiť súlad s navrhovanou zmenou ustanovenia § 86.

K bodu 66 - § 79 ods. 5 písm. c)
Dôvodom návrhu zmeny tohto ustanovenia je precizovať ustanovenia tak, aby sa zabezpečila jednotná interpretácia v praxi, ako aj súlad s navrhovanou zmenou ustanovenia § 88. 

K bodu 67 - § 80 písm. e) 
Dôvodom návrhu zmeny tohto ustanovenia je zabezpečiť gramatickú a logickú čistotu, ako aj precizovanie ustanovenia tak, aby sa zabezpečila jednotná interpretácia v praxi v súlade s § 75 ods. 1, podľa ktorého je obec povinná poskytovať finančný príspevok na prevádzku neverejnému poskytovateľovi pomoci pri osobnej starostlivosti o dieťa, za podmienok ustanovených zákonom.  

K bodu 68 - § 80 písm. k)
Ide o legislatívnotechnickú úpravu s cieľom zabezpečiť jednotné znenie s § 81      písm. k).

K bodom 69 a 73 - § 80 písm. u) a § 81 písm. x) 
Ide o legislatívnotechnickú úpravu v nadväznosti na zmeny prijaté v § 49 ods. 15.

K bodu 70 - § 80 písm. v) a w) 
Vzhľadom na to, že v ustanovení § 72 odsek 9 sa navrhuje určiť príslušnosť obce a samosprávneho kraja vykonávať overovanie podpisu, bolo potrebné túto zmenu premietnuť aj do pôsobnosti obce. Zároveň vzhľadom na zmenu prijatú v § 50 ods. 3 sa úprava premieta aj do pôsobnosti obce.

K bodu 71 - § 81 písm. f)
Dôvodom návrhu zmeny  je zosúladiť  toto ustanovenie s obsahom ustanovenia  § 75 ods. 5, podľa ktorého je samosprávny kraj povinný poskytovať finančný príspevok na prevádzku neverejnému poskytovateľovi špecializovaného sociálneho poradenstva a sociálnej rehabilitácie ako samostatnej odbornej činnosti.

K bodu 72  - § 81 písm. h), k) a u)
Ide o legislatívnotechnickú úpravu v nadväznosti na zmeny navrhované v  § 71     ods. 7.

K bodu 74 - § 81 písm. y)
Zároveň vzhľadom na zmenu prijatú v § 50 ods. 3, t.j. že sociálnu posudkovú činnosť môžu vykonávať aj zamestnanci zariadení VÚC, sa táto úprava premieta aj do pôsobnosti vyššieho územného celku.

K bodu 75 - § 84 ods. 4 písm. b)
Dôvodom návrhu zmeny tohto ustanovenia je, aby aj zamestnanci, ktorí majú ukončené vysokoškolské vzdelanie s titulom PhD. v príslušnom študijnom odbore, spĺňali požadované kvalifikačné predpoklady na výkon základného sociálneho poradenstva.

K bodu 76 - § 84 ods. 5
Dôvodom návrhu zmeny tohto ustanovenia je, aby aj zamestnanci, ktorí majú ukončené vysokoškolské vzdelanie s titulom PhD. v príslušnom študijnom odbore, spĺňali požadované kvalifikačné predpoklady na výkon špecializovaného sociálneho poradenstva.

K bodu 77 - § 84 ods. 7 
Dôvodom návrhu zmeny tohto ustanovenia je, aby aj zamestnanci, ktorí majú ukončené vysokoškolské vzdelanie v odbore sociálna práca v treťom stupni, spĺňali požadované kvalifikačné predpoklady sociálneho pracovníka.

K bodu 78 - § 84 ods. 9
Dôvodom návrhu zmeny tohto ustanovenia je umožniť, aby absolventi nižšieho stredného odborného vzdelania (napr. sanitár) a stredného odborného vzdelania (sekundárne) mohli vykonávať opatrovanie, nakoľko získali potrebné vedomosti a zručnosti pre výkon tejto práce.

K bodu 79 - § 84 ods. 13
Cieľom zmeny tohto ustanovenia je, aby aj zamestnanci, ktorí majú ukončené vysokoškolské vzdelanie v príslušnom odbore v treťom stupni, spĺňali požadované kvalifikačné predpoklady pre výkon pomoci pri výkone opatrovníckych práv a povinností.

K bodu 80 - § 84 ods. 14
Ide o legislatívnotechnickú úpravu, ktorou sa upresňujú odkazy.

K bodu 81 - § 84 ods. 18 a 19 
Vzhľadom na obsah a rozsah posudzovania (aktivity každodenného života podľa prílohy č. 3) sa navrhuje, aby lekársku posudkovú činnosť mohli vykonávať aj lekári so špecializáciou v inom špecializačnom odbore (geriater, neurológ, ortopéd) a sestra s vysokoškolským vzdelaním II. stupňa (ošetrovateľstvo), pričom pri oboch týchto zdravotníckych pracovníkoch sa vyžaduje odborná prax desať rokov v ústavnom zdravotníckom zariadení.

K bodu 82 - § 84 ods. 21
Návrhom sa upravuje, že za ďalšie vzdelávanie sa nepovažuje lektorská ani publikačná činnosť a v nadväznosti na to bolo potrebné prijať legislatívno-technické zmeny.

K bodu 83 - § 85
Ide o presnú špecifikáciu, na ktoré pracovné činnosti je možné získať akreditáciu na vzdelávací program.

K bodu 84 - § 86 písm. a)  a  b)
Navrhované znenie umožňuje žiadať o udelenie akreditácie vzdelávacieho programu iba takej fyzickej osobe, ktorá má pridelené IČO a má aj miesto podnikania. Dôvodom návrhu zmeny tohto ustanovenia je precizovať ustanovenia tak, aby sa zabezpečila jednotná interpretácia v praxi.

K bodu 85 - § 86 písm. e) a f)
Navrhovaná formulácia umožní posúdiť súlad vzdelávacieho programu s požiadavkami stanovenými v zákone a v rozhodnutí o udelení akreditácie priamo uviesť aj rozsah vzdelávacieho programu a zabezpečiť precizovanie ustanovenia tak, aby sa zabezpečila jednotná interpretácia v praxi a zároveň personálne zabezpečenie navrhujeme  vypustiť z dôvodu, že  ide o duplicitnú úpravu s písm. i). 

K bodu 86 - § 86 písm. g)
Keďže o udelenie akreditácie vzdelávacieho programu môže žiadať aj právnická alebo fyzická osoba, ktorá sa až na základe získania akreditácie vzdelávacieho programu bude uchádzať o vykonávanie vzdelávania (napr. pre obec, úrady práce sociálnych vecí a rodiny), umožňuje sa, aby takýto subjekt nemusel uvádzať a preukazovať miesto výkonu vzdelávacieho programu.

K bodu 87 - § 86 písm. h)
Dôvodom návrhu zmeny tohto ustanovenia je zabezpečiť je precizovanie ustanovenia tak, aby sa zabezpečila jednotná interpretácia v praxi.

K bodu 88 - § 86 ods. 2 až 5  
Zámerom návrhu tohto ustanovenia je presne vymedziť, čo sa považuje za obsah vzdelávacieho programu, vymedziť akými dokladmi sa preukazuje  materiálno-technické zabezpečenie vzdelávacieho programu a  vylúčiť, aby fyzická osoba len formálne figurovala ako zodpovedný zástupca vo viacerých vzdelávacích subjektoch.
Súčasne sa ustanovuje nová podmienka akreditácie pre tých vzdelávateľov, ktorí budú túto činnosť vykonávať s cieľom dosiahnuť zisk, ktorou je živnostenské oprávnenie a to v nadväznosti na zmeny prijaté v čl. II návrhu, podľa ktorých sa vykonávanie vzdelávacích programov už nepovažuje za viazanú živnosť.
K bodu 89 - § 87 ods. 1
Dôvodom návrhu zmeny tohto ustanovenia je zosúladiť text ustanovenia s § 86.

K bodu 90 - § 88 ods. 2 písm. b) 
Dôvodom návrhu zmeny tohto ustanovenia je precizovať ustanovenia tak, aby sa zabezpečila jednotná interpretácia v praxi.

K bodu 91 - § 88 ods. 2 písm. e)
Cieľom návrhu zmeny ustanovenia je jeho jednotná implementácia v praxi a presné vymedzenie toho, čo má mať v predmetne svojej činnosti právnická alebo fyzická osoba, ktorá žiada o udelenie akreditácie na odbornú činnosť.

K bodu 92 - § 88 ods. 2 písm. f) 
Navrhovanou úpravou sa ustanovenie precizuje tak, aby bolo z neho zrejmé, pre ktoré cieľové skupiny je projekt určený.

K bodu 93 - § 88 ods. 2 písm. i)
Dôvodom návrhu zmeny tohto ustanovenia je precizovať ustanovenia tak, aby sa zabezpečila jednotná interpretácia v praxi.

K bodu 94 -  § 88 ods. 2 písm. j) 
Navrhovanou zmenou sa zosúlaďuje text ustanovenia s pojmami upraveným v  § 88 ods. 2 písm. i).

K bodu 95 - § 88 ods. 2 písm. k)
Dôvodom návrhu zmeny tohto ustanovenia je zabezpečiť je precizovanie ustanovenia tak, aby sa zabezpečila jednotná interpretácia v praxi.

K bodu 96 - § 88 ods. 5 
Zámerom návrhu tohto ustanovenia je presne vymedziť akými dokladmi sa preukazuje materiálno-technické zabezpečenie odbornej činnosti.

K bodu 97 - § 89 ods. 1
 	Dôvodom návrhu zmeny tohto ustanovenia je zabezpečiť gramatickú a logickú čistotu ustanovenia a zosúladiť jeho znenie s § 88.

K bodu 98 - § 90 ods. 3  
Ide o zosúladenie s navrhovaným znením  § 86 písm. e) a § 87 ods. 1 písm. b).

K bodu 99 - § 90 ods. 4  
Ide o zosúladenie s ustanovením § 88 ods.2 písm. f).

K bodu 100 - § 90 ods. 8 
Zámerom navrhovanej zmeny je zabezpečiť ochranu osobných údajov fyzických osôb, ktoré sa zúčastňujú vzdelávania a zvýšiť ich ochranu v prípade vzniku škody spôsobenej vzdelávateľom.

K bodu 101 - § 91 ods. 1
Zámerom tejto zmeny je doplniť poskytovanie  ďalších odborných činností, pri ktorých nie je potrebné a ani vhodné uplatňovať zákon o správnom konaní a zároveň sa zosúlaďuje text ustanovenia  s pojmom upraveným v § 57.

K bodu 102 - § 91 ods. 3
Vzhľadom na rozšírenie rozhodovania ministerstva vo veciach týkajúcich sa zastavenia činnosti tzv. „nelegálnych poskytovateľov“ sa upravuje, že na toto rozhodovanie sa vzťahuje zákon o správnom konaní s taxatívne ustanovenými výnimkami.

K bodu 103 - § 92 v ods. 2
Dôvodom tejto zmeny  je zabezpečiť, aby  klient nebol povinný pri prepravnej službe podávať žiadosť o posúdenie odkázanosti na túto sociálnu službu, nakoľko by to bolo nadbytočné, keďže v súlade s § 91 ods. 1 sa na prepravnú službu nevzťahuje všeobecný predpis o správnom konaní a to znamená, že sa na tieto účely ani nevydáva rozhodnutie.

K bodu 104 - § 92 ods. 7
Ide o legislatívnotechnickú úpravu v nadväznosti na zmenu v bode 16 (§ 49 ods. 3).

K bodu 105 - § 92 ods. 8
Ide o legislatívnotechnickú úpravu ustanovenia, ale súčasne navrhovaná zmena má zabezpečiť, aby sa bezodkladné poskytnutie sociálnej služby uplatňovalo aj u neverejných poskytovateľov, u ktorých sociálna služba nebola zabezpečená. Úpravou sa reaguje na požiadavky praxe s cieľom chrániť práva klientov, ktorí sú v ohrození života a zdravia.

K bodu 106 - § 92 ods. 9 
Zámerom zmeny znenia ustanovenia je presne vymedziť, pri ktorých sociálnych službách je podkladom pre vydanie rozhodnutia o odkázanosti na sociálnu službu posudok o odkázanosti na sociálnu službu.

K bodu 107 - § 93 ods. 3
Ide o legislatívnotechnickú úpravu ustanovenia.  

K bodu 108 - § 95 ods. 3
Vzhľadom na to, že rozsah opatrovateľskej služby sa určuje nielen v hodinách, ale aj podľa úkonov, bolo potrebné túto zmenu premietnuť aj do evidencie. 

K bodu 109 - § 95 ods. 7
Návrhom sa pozmeňuje rozsah a frekvencia predkladania údajov z evidencie neverejného poskytovateľa, ktoré predkladá príslušnej obci alebo vyššiemu územnému celku podľa druhu sociálnej služby, ktorej poskytovanie alebo zabezpečenie alebo financovanie im patrí do pôsobnosti.

K bodom 110 a 111 - § 98 ods. 2  a § 99 ods. 5
Návrhom sa zakotvuje možnosť, aby ministerstvo v rámci dohľadu mohlo vykonávať dohľad aj u tzv. „nelegálnych poskytovateľov“, t. j. u právnických a fyzických osôb, ktoré bez registrácie vykonávajú rôzne činnosti, ktoré svojim charakterom zodpovedajú činnostiam upraveným v zákone o sociálnych službách. Súčasne sa upravuje sankcia pre takéhoto „poskytovateľa“ a to v značnej výške (35 000 €), ktorá má byť aj výstrahou pre právnické alebo fyzické osoby, ktoré by chceli prevádzkovať „nelegálne zariadenia“. Súčasne sa upravuje, aby ministerstvo mohlo rozhodnutím zastaviť činnosť takéhoto „poskytovateľa“.

K bodom 112 a 113 - § 101 písm. a) a § 103 písm. a)
Ide o legislatívno-technickú zmenu v nadväznosti na zmenu navrhovanú v § 8 ods. 9 a následné prečíslovanie odsekov.

K bodu 114 - § 106 ods. 5
Dôvodom zmeny termínu upravenom v tomto ustanovení je navrhovaná zmena termínu v odseku 8 do 31. septembra 2011 a vydať rozhodnutie o odkázanosti najneskôr do                   30. novembra 2011.

K bodu 115 - § 106 ods. 8
Predĺženie termínu, do ktorého sú obce a vyššie obecné celky povinné začať konanie o odkázanosti fyzických osôb, ktorým sa sociálna služba poskytovala už k 31. decembru 2008 a fyzických osôb v poradovníku čakateľov o jeden rok sa navrhuje z dôvodu, že vyššie územné celky avizujú nedostatočný časový priestor a kapacity na pre posúdenie všetkých klientov. 

K bodu 116 - § 106 ods. 20
Ide o legislatívnotechnickú úpravu ustanovenia.  

K bodu 117 -  § 110a až 110e
Cieľom návrhu (§ 110a) je zabezpečiť zjednodušenie spôsobu financovania neverejných poskytovateľov, ktorý poskytovali sociálne služby už k 31. decembru 2008, a to aj prípade, že poskytovali k tomuto dátumu sociálnu službu občanom rôznych vyšších územných celkov.
Cieľom (§ 110b) je zabezpečiť  precizovanie ustanovenia tak, aby sa zabezpečila jednotná interpretácia v praxi v súlade s § 84 ods. 9, nakoľko opatrovanie sa vykonáva nielen v rámci terénnej opatrovateľskej služby, ale aj v zariadeniach sociálnych služieb. Návrhom sa umožní, aby kvalifikačné predpoklady pre výkon opatrovania spĺňali aj staršie osoby, ktoré najčastejšie vykonávajú  opatrovanie napr. v rámci opatrovateľskej služby alebo v rámci peňažného príspevku na opatrovanie, a pritom majú dostatočné skúsenosti, ktoré získali praxou a bolo by preto nadbytočné požadovať od nich, aby absolvovali vzdelávací kurz. Navyše získať opatrovateľov s akreditovaným kurzom bude pre obce  čoraz  náročnejšie.
 	Cieľom návrhu zmeny termínu splnenia povinnosti dodržiavať maximálny počet prijímateľov sociálnej služby na jedného odborného zamestnanca podľa prílohy č. 1, (§ 110 c) je vytvoriť dostatočný priestor pre poskytovateľov sociálnych služieb, najmä v prípade zriaďovania nových typov zariadení, napríklad špecializovaného zariadenia. 
V ustanovení § 110d sa s cieľom vytvoriť podmienky pre vykonávanie lekárskej posudkovej činnosti na obciach a samosprávnych krajoch navrhuje predĺžiť lehotu pre zaradenie príslušných lekárov do certifikačnej prípravy do 31. decembra 2013. 
Zámerom návrhu (§110e) je vytvoriť dostatočný priestor pre inštruktorov sociálnej rehabilitácie, pre splnenie podmienky absolvovania vzdelávacieho programu v oblasti sociálnej rehabilitácie, nakoľko ide o novú pracovnú pozíciu pri poskytovaní sociálnych služieb.

K bodom 118 a 119 – Príloha č. 1
	Návrhom sa zrušuje stanovenie minimálneho percentuálneho podielu odborných zamestnancov na celkovom počte zamestnancov a ponecháva sa len kritérium maximálneho počtu klientov na jedného odborného zamestnanca, ktoré je dostatočnou zárukou kvality poskytovanej sociálnej služby. Vytvára sa tým možnosť, aby poskytovatelia sociálnych služieb mohli efektívne vynakladať svoje výdavky na činnosti, ktoré si môžu zaobstarať dodávateľským spôsobom (napr. dovoz stravy, pranie bielizne), pričom poskytovatelia nebudú nútení neúčelne navyšovať podiel odborných zamestnancov, nakoľko  do celkového počtu zamestnancov si podľa platnej právnej úpravy nemohli započítať tie osoby, ktoré im zabezpečovali potrebné činnosti  dodávateľsky.

K  Čl. II 
 
Návrhom sa vypúšťajú z prílohy č. 2 živnostenského zákona pôvodný text pod poradovými číslami 24a a 24b, čím sa umožňuje, aby sa poskytovanie sociálnych služieb a vykonávanie vzdelávacích programov mohlo zabezpečovať ako voľná a nie viazaná živnosť. V nadväznosti na túto zmenu sa v príslušných novelizačných bodoch podmieňuje zápis do registra poskytovateľov a udelenie akreditácie vzdelávacieho programu predložením dokladu o živnostenskom oprávnení. V praxi to bude znamenať, že aj subjekty, ktoré získajú živnostenské oprávnenie, budú povinné splniť podmienku registrácie a akreditácie, nakoľko v opačnom prípade im môže živnostenský úrad udeliť pokutu a odňať živnostenské oprávnenie.

K Čl. III 

K bodu 1 - § 5 ods. 4 písm. l)
Ide o zmenu v posudzovaní príjmov na účely hmotnej núdze tak, že sa do príjmu navrhuje započítať štipendium študenta v doktorandskom programe v dennej forme. Zmena je potrebná vzhľadom na výšku týchto štipendií, ktoré sú určené v zmysle zákona o odmeňovaní niektorých zamestnancov pri výkone prác vo verejnom záujme, 

K bodom 2, 3, 4 a 5
Ide o legislatívnotechnickú úpravu v súvislosti s navrhovanou úpravou v bode 1. 

K bodu 6
Ide o úpravu textu z dôvodu nejednotnosti postupu v aplikačnej praxi.

K bodu 7
V súlade s cieľmi aktívnej politiky trhu práce navrhuje sa, aby vlastníctvo jedného osobného motorového vozidla sa nepovažovalo za majetok, čím sa zabezpečí podpora niektorých jej nástrojov napr. mobilita pracovnej sily. 

K bodu 8
Vzhľadom na doplnenie a úpravu § 8 ods. 2, v ktorom sa pozitívne vymedzuje majetok, bolo potrebné vypustiť písmeno d) ako nadbytočné.

K bodom 9 a 10
V súvislosti so zmenou nástrojov aktívnej politiky trhu práce, bolo potrebné konkretizovať dohodu uzavretú medzi občanom a obcou na účely vykonávania menších obecných služieb.

K bodu 11
Upresňuje sa zákon v časti konania. 

K bodu 12
V súvislosti s bodom 9 sa rozširuje pôsobnosť obce.

K bodu13
Upresňuje sa zákon v časti konania. 

K bodu 14
Navrhuje sa ustanoviť v prechodnom ustanovení, aby sa po 1. máji 2010  rozhodovalo podľa novej právnej úpravy u tých žiadostí, ktoré boli podané do 30. apríla 2010, avšak z dôvodu podania odvolania sa o nich právoplatne rozhodne po 1. máji 2010. 

V prípade, keď sa o žiadosti podanej do 30. apríla 2010 rozhodlo v prvom stupni do 30. apríla 2010 a občan nepodá odvolanie, rozhodnutie sa po 1. máji 2010 ex offo neprehodnocuje podľa novej právnej úpravy, a považuje sa za vybavené (ide o rozhodnutia, ktoré nadobudnú právoplatnosť márnym uplynutím lehoty).    

 K Čl. IV

K bodu 1 
Navrhovaním doplnením slova osobitnú sa zosúladí text ustanovenia s ostatnými ustanoveniami upravujúcimi problematiku posudzovania potreby osobitnej starostlivosti. Zároveň je potrebné zameniť slovo posudok za vyjadrenie, nakoľko vyžadovanie lekárskeho posudku, ktorý je založený na posúdení miery funkčnej poruchy nie je na účely sociálnoprávnej ochrany detí a sociálnej kurately vhodné a účelné. Navrhovaná zmena  zároveň súvisí s návrhom zmien a doplnení zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia.    

K bodu 2 
Legislatívnotechnická úprava.

K bodu 3 
Navrhuje sa úprava,  ktorá zodpovedá súčasnej trestnoprávnej úprave. 

K bodu 4
Doplnením bodu 5 sa jasne špecifikuje výnimka z umiestňovania dieťaťa do troch rokov veku, aj keď zo znenia právnej úpravy je zrejmé, že ostatné špecializované samostatné skupiny v tomto veku neprichádzajú do úvahy a neboli by vhodné, v záujme predchádzania interpretačným problémom navrhujeme precizovanie súčasnej právnej úpravy.    

K bodu 5 
Navrhovaná zmena zároveň súvisí s návrhom zmien a doplnení zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a s bodom 1, 3 a 5.    

K bodu 6 
Viac než polročná skúsenosť z implementácie novely poukazuje na potrebu jasnej úpravy povinnosti detského domova požiadať o posúdenie potreby osobitnej starostlivosti  na základe výsledkov odbornej diagnostiky, resp. jej predbežných výsledkov.  

K bodu 7 
Legislatívnotechnická úprava.

K bodu 8 
Návrh doplnenia reaguje na požiadavky praxe. Povinnosť zariadenia zabezpečiť supervízny program bola zavedená s účinnosťou od 1. septembra 2005. Novelou zákona účinnou od 1. januára 2009 boli v tejto oblasti okrem iného sprísnené podmienky zabezpečovania programu supervízie – program supervízie na účely sociálnoprávnej ochrany detí a sociálnej kurately môžu vykonávať len fyzické osoby, ktoré skončili odbornú akreditovanú prípravu supervízora v oblasti sociálnej práce alebo poradenskej práce. Deväťmesačné skúsenosti poukazujú na praktický problém a tým je, že záujemcovia o supervízne programy často nevedia na koho sa majú pri obstarávaní supervízie obrátiť.  Navrhuje sa, aby v záujme sprehľadnenia situácie pre záujemcov  - vykonávateľov opatrení sociálnoprávnej ochrany detí a sociálnej kurately  viedlo ministerstvo zoznam supervízorov, pričom do zoznamu bude zapísaná každá fyzická osoba, ktorá splní jasne ustanovené podmienky – profesijnú spôsobilosť preukázateľnú dvoma dokladmi,  bezúhonnosť – preukázateľnú jednoznačne výpisom z registra trestov a spôsobilosť na právne úkony. Zároveň sa navrhujú upraviť aj jednoznačné dôvody, pre ktoré ministerstvo vyčiarkne fyzickú osobu zo zoznamu supervízorov. Je potrebné zdôrazniť, že navrhovaná právna úprava zoznamu supervízorov neviaže so sebou také následky, ako napr. že supervíziu môže vykonávať len ten, kto je vedený v zozname supervízorov, na druhej strane nie je vylúčené ani to, že záujemca/objednávateľ supervízneho programu podmieni výber supervízora zapísaným do zoznamu – je to výlučne na jeho voľbe. Cieľom  návrhu je  uľahčiť záujemcom o supervízne programy proces voľby vhodného supervízora.   

K bodu 9 
Zákon č. 305/2005 Z. z. zrušil  pestúnske zariadenia s tým,  že v prechodných ustanoveniach (odsekoch 11 a 12 § 100) ponechal možnosť skončenia poskytovania starostlivosti v existujúcich zariadeniach do dovŕšenia plnoletosti posledného dieťaťa. Prechodné ustanovenia zároveň upravujú, že na poskytovanie starostlivosti v pestúnskom zriadení sa vzťahuje  predpis  účinný do účinnosti nového právneho predpisu t. j. zákon        č. 195/1998 Z. z. o sociálnej pomoci. Aj mechanizmus poskytovania finančných prostriedkov VÚC na úhradu nákladov  v tomto zariadení  bol postavený na  vtedy účinnom právnom predpise. Zrušením zákona o sociálnej pomoci sa však práve toto ustanovenie stalo nejednoznačným  a vyžaduje v záujme predchádzania interpretačným problémom v oblasti financovania navrhovanú jednoznačnú právnu úpravu.    

K Čl. V

K bodom 1 a 2 - § 1 ods. 1  a § 2 ods. 1 
Od 1. januára 2009 nadobudol účinnosť zákon č. 466/2008 Z. z., ktorým bol novelizovaný zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej len „zákon o SPO a SK“). Voľba a vykonávanie niektorých opatrení sociálnoprávnej ochrany detí a sociálnej kurately je závislé od zdravotného stavu dieťaťa. Podľa zákona účinného do 31. decembra 2008 však posúdenie zdravotného stavu dieťaťa, osobitne dieťaťa, ktoré je umiestnené v zariadení na výkon rozhodnutia súdu, a tým i zaradenie do organizačnej súčasti detského domova, bolo ponechané výlučne na záveroch odbornej diagnostiky vykonávanej v detskom domove. Zákon o SPO a SK odkazuje v predmetných častiach na zákon peňažných príspevkoch na kompenzáciu ťažkého zdravotného postihnutia (na § 11 lekárska posudková činnosť) avšak tento zákon problematiku podrobnejšie neupravuje, čo spôsobuje v praxi nemalé problémy.  Z tohto dôvodu je potrebné precíznejšie prepojenie oboch právnych predpisov tak, aby bolo zrejmé, že osobitnú starostlivosť v špecializovanej skupine detského domova poskytovanú z dôvodu zdravotného stavu dieťaťa je tiež potrebné považovať za kompenzáciu, i keď kompenzáciu nepríspevkovej povahy vykonávanú (podobne ako v prípade sociálnych služieb) opatreniami upravenými v zákone o SPO a SK.  

K bodu 3 – odkaz č. 1
Ide o legislatívnotechnickú zmenu.

K bodu 4 - § 3 ods. 3
Nakoľko pre vykonávanie opatrení sociálnoprávnej ochrany detí a sociálnej kurately v zariadení (konkrétne)  je potrebné zabezpečiť  čo najvhodnejšieho zaradenie dieťaťa do organizačnej súčasti detského domova, je potrebné rozšírenie okruhu účastníkov právnych vzťahov i  o zariadenie sociálnoprávnej ochrany detí a sociálnej kurately označené v rozhodnuté súdu, t.j. o detský domov v ktorom sa má podľa rozhodnutia súdu vykonávať ústavná starostlivosť resp. predbežné opatrenie.  

K bodu 5 - § 9 ods. 1
Práve oblasť sebaobsluhy je oblasťou, ktorá je kompenzovaná poskytovaním osobitnej starostlivosti v špecializovanej skupine detského domova  vykonávaním príslušných opatrení sociálnoprávnej ochrany detí a sociálnej kurately a tiež poskytovanou odbornou starostlivosťou.

K bodu 6 - § 11 ods. 16  a 17
S cieľom maximálne objektivizovať tak vážny záver, akým je potreba mimoriadne náročnej osobitnej starostlivosti v špecializovanej samostatnej skupine detského domova z dôvodu zdravotného stavu dieťaťa,  je podľa zákona účinného od 1. januára 2009 v zákonom stanovených prípadoch nutné, ak je výsledkom odbornej diagnostiky návrh na zaradenie dieťaťa do špecializovanej samostatnej skupiny, potrebu zaradenia dieťaťa do tejto skupiny preukázať aj posudkom  od posudkového lekára príslušného orgánu. Páve táto povinnosť  t. j. preukázanie lekárskym posudkom, spôsobuje vážne interpretačné problémy, nakoľko k lekárskemu posudku viaže právna úprava kompenzácií rôzne následky a povinnosti, ktoré v plnej miere nezodpovedajú potrebám sociálnoprávnej ochrany detí asociálne kurately. Je preto potrebné osobitne upraviť  lekársku posudkovú činnosťou aj pre posúdenie potreby osobitnej starostlivosti   v špecializovanej skupine detského domova tak, aby bolo zrejmé, že pri posudzovaní potreby osobitnej starostlivosti nie je potrebné posudzovať mieru funkčnej poruchy a že výsledkom lekárskej posudkovej činnosti v tomto prípade je vyjadrenie či ide alebo nejde o osobu ktorá vyžaduje osobitnú starostlivosť v špecializovanej samostatnej skupine.   

K bodu 7 - § 15 ods. 5  
Ide o legislatívnotechnickú úpravu ustanovenia.

K bodu 8 -  § 18 ods. 3 písm. g)
Ide o legislatívnotechnickú úpravu ustanovenia.

K bodu 9 - § 18 ods. 3 písm. o)
Navrhovanou úpravou sa zabezpečí kontinuita s predchádzajúcou právnou úpravou, pretože podľa zákona č. 195/1998 Z. z. o sociálnej pomoci sa vianočný príspevok nepovažoval za príjem.

K bodu 10 - § 18 ods. 6 
Navrhovanou úpravou sa precizuje pôvodné ustanovenie, aby bolo jednoznačné.

K bodu 11 - § 18 ods. 7 písm. c)  a d) 
Ide o legislatívnotechnickú úpravu ustanovenia.

K bodu 12 - § 18 ods. 12 
Ide o legislatívnotechnickú úpravu ustanovenia.

K bodu 13 - § 18 ods. 18
Ide o legislatívnotechnickú úpravu ustanovenia v nadväznosti na znenie § 55     odsek 3.

K bodu 14 - § 22 ods. 13 
Navrhovanou úpravou sa jednoznačne určuje,  aby sa rozsah hodín osobnej asistencie krátil len za dni, ktoré presahujú 30 dňový pobyt fyzickej osoby s ťažkým zdravotným postihnutím v zdravotníckom zariadení. 

K bodu 15 - § 28 ods. 2
	Ide o legislatívnotechnickú úpravu návrhu zákona.

K bodu 16 - § 28 ods. 5 
Ustanovenie § 28 ods. 5 sa vypúšťa nakoľko v bode 23 (§ 41 ods. 11) sa tak pre peňažný príspevok na pomôcku, ako aj na zdvíhacie zariadenie ustanovuje spoločný postup pri vrátení funkčných pomôcok alebo zdvíhacích zariadení. 

K bodu 17 – § 33 ods. 20
	Ustanovuje sa postup, kedy je možné poskytnúť peňažný príspevok na kúpu zdvíhacieho zariadenia, ak je fyzická osoba s ťažkým zdravotným postihnutím v zariadení sociálnych služieb. Podľa ustanovenia § 9 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov je poskytovateľ sociálnej služby povinný splniť všeobecné technické požiadavky na výstavbu a všeobecné technické požiadavky na stavby užívané fyzickými osobami s obmedzenou schopnosťou pohybu a orientácie podľa § 143 ods. 1 písm. d) zákona č. 50/1976 Zb. o územnom plánovaní a stavebnom poriadku v znení zákona             č. 237/2000 Z. z. Podľa citovaného ustanovenia zákona o územnom plánovaní a stavebnom poriadku podrobnosti o všeobecných technických požiadavkách na výstavbu a všeobecných technických požiadavkách na stavby užívané osobami s obmedzenou schopnosťou pohybu a orientácie ustanoví všeobecne záväzný právny predpis, ktorý vydá ministerstvo. Týmto vykonávacím právnym predpisom je vyhláška č. 532/2002 Z. z.. Podľa ustanovenia § 52 uvedenej vyhlášky zariadenia sociálnych služieb, ktoré sú určené pre osoby s obmedzenou schopnosťou pohybu a orientácie, sú povinné funkčné priestory riešiť a vybaviť v súlade s potrebami týchto ľudí. Vzhľadom na zákonom ustanovené povinnosti pre poskytovateľa sociálnych služieb nie je dôvod poskytovať peňažný príspevok na kúpu zdvíhacieho zariadenia fyzickým osobám s ťažkým zdravotným postihnutím, ktorým sa poskytujú celoročné sociálne služby.  Navyše zariadeniam sociálnym služieb sa v rámci rezortu Ministerstva práce, sociálnych vecí a rodiny Slovenskej republiky poskytujú aj dotácie za účelom odstránenia architektonických bariér. 

K bodu 18 - § 34 ods. 6 
 	Ide o zosúladenie s § 34 ods. 4, v ktorom sa umožňuje poskytovať peňažný príspevok na kúpu osobného motorového vozidla aj pre nezaopatrené deti, ktorým sa poskytuje celoročná pobytová služba, ak si v rámci nej plnia povinnú školskú dochádzku alebo sa sústavne pripravujú na povolanie.

K bodu 19 - § 34 ods. 16 
Dôvodom navrhovanej úpravy ustanovenia je, aby aj fyzická osoba s ťažkým zdravotným postihnutím, ktorá sa nezamestná do 12 mesiacov od poskytnutia peňažného príspevku na kúpu osobného motorového vozidla,  bola povinná vrátiť len pomernú časť peňažného príspevku, t. j. sumu zodpovedajúcu za šesť rokov poskytnutého peňažného príspevku, nakoľko toto je obdobie, ktoré chýba do uplynutia sedem ročnej lehoty a nie za celých sedem rokov. 

K bodu 20 - § 34 ods. 19
Ide o legislatívnotechnickú úpravu .

K bodu 21 - § 37 ods. 2
Zámerom návrhu znenia tohto ustanovenia je jednoznačne vymedziť, že za úpravu  rodinného domu a úpravu garáže sa považuje aj úprava prístupu k nim.

K bodu 22 - § 37 ods. 12
 	Ide o zosúladenie § 37 ods. 12 s ustanovením § 41 ods. 5, podľa ktorého nie je možné poskytnúť peňažný príspevok na úpravu bytu, peňažný príspevok na úpravu rodinného domu alebo peňažný príspevok na úpravu garáže na úpravy vykonané predo dňom právoplatnosti rozhodnutia o týchto peňažných príspevkoch. To znamená, že platná právna úprava umožňuje poskytnúť tieto peňažné príspevky len na základe predbežného dokladu o cene úpravy. 

 K bodu 23 - § 37 ods. 17
Ide o legislatívnotechnickú úpravu ustanovenia v súvislosti s úpravou § 37 odsek 21.

K bodu 24 - §  37 ods. 18 
V praxi sa vyskytujú prípady, keď napr. zákonní dedičia fyzickej osoby s ťažkým zdravotným postihnutím nezdedia upravený byt, rodinný dom, alebo garáž. Preto bolo potrebné jednoznačne ustanoviť, že iba tí dedičia fyzickej osoby s ťažkým zdravotným postihnutím majú povinnosť vrátiť časť poskytnutého peňažného príspevku, ktorí získajú predmetný byt, rodinný dom, alebo garáž na základe dedenia.

K bodom 25 a 26 - § 37 ods. 20 a 21 a § 38 ods. 8
Vzhľadom na prípady vyskytujúce sa v praxi bolo potrebné upraviť aj povinnosť vrátenia celého peňažného príspevku dedičmi v tom prípade, ak bol peňažný príspevok  poskytnutý, ale  stavebné práce, ktoré sa týkali priamo  potrebnej úpravy neboli vôbec začaté pred smrťou fyzickej osoby s ťažkým zdravotným postihnutím. V týchto prípadoch sú dedičia povinní vrátiť celú výšku vyplateného peňažného príspevku bez ohľadu na to, či zo sumy vyplateného príspevku bola vyplatená napr. záloha dodávateľskému subjektu alebo zakúpený stavebný materiál a zariadenie. 

K bodu 27 - § 38 ods. 16 
Pri aplikácii tohto ustanovenia dochádza k rôznym jeho interpretáciám a preto sa navrhuje spresnenie predmetného ustanovenia v záujme jednotnej aplikácie. Ide o zosúladenie s § 14 zákona č. 448/2008 Z. z. o sociálnych službách, podľa ktorého sa sociálna služba poskytuje na určitý alebo neurčitý čas. Ďalej sa jedná o zosúladenie s ustanovením § 34 ods. 4 a 6. 

K bodu 28 - § 39 ods. 2
Ustanovuje sa, že za opatrovanie sa považuje každodenné zabezpečenie pomoci fyzickej osobe s ťažkým zdravotným postihnutím, čím sa vylučuje možnosť poskytovať tento peňažný príspevok ak fyzická osoba s ťažkým zdravotným postihnutím, napríklad navštevuje internátnu školu s týždenným pobytom.  

K bodu 29 - § 40 ods. 1
Navrhovanou úpravou sa zabezpečí nadväznosť poskytovania peňažného príspevku na opatrovanie na vyplácanie rodičovského príspevku, ktorý sa vypláca do dovŕšenia 6 rokov veku a v nadväznosti na to taktiež zabezpečenie plynulého zdravotného a sociálneho poistenia opatrovateľa. To znamená, že peňažný príspevok na opatrovanie bude možné vyplatiť od dňa, ktorý nasleduje po dni dovŕšenia 6 rokov veku dieťaťa.

K bodu 30 - § 40 ods. 12
Ide o legislatívnotechnickú úpravu.

K bodu 31 - § 40 ods. 20
Jednoznačne sa ustanovuje doba poskytovania peňažného príspevku na opatrovanie v prípade, že fyzická osoba s ťažkým zdravotným postihnutím zomrie v zdravotníckom zariadení.

K bodu 32 - § 41 ods. 3
Dôvodom navrhovanej zmeny je skutočnosť, že s účinnosťou od 1. januára 2009 stanovuje kurz Európska centrálna banka.

K bodu 33 - § 41 ods. 4
Z dôvodov aplikačných problémov bolo potrebné spresniť ustanovenie § 41 ods. 4. Touto zmenou sa nemení obsah ustanovenia.

K bodu 34 - § 41 ods. 8
Ide o legislatívnotechnickú úpravu v súvislosti s navrhovaným bodom č. 29.

K bodu 35 - § 41 ods. 11
Navrhovanou úpravou sa umožní, aby aj úrady práce, sociálnych vecí a rodiny, resp. ústredie alebo zariadenia sociálnoprávnej ochrany detí a sociálnej kurately mohli použiť vrátenú funkčnú pomôcku, ako aj vrátené zdvíhacie zariadenie napr. schodolezy na zabezpečenie svojej bezbariérovosti. V praxi môžu nastať aj situácie, keď vrátenú pomôcku, alebo zdvíhacie zariadenie by chcel užívať úrad práce, sociálnych vecí a rodiny, ktorému boli vrátené. V takýchto prípadoch  sa navrhovanou úpravou umožní, aby vrátenú pomôcku, alebo zdvíhacie zariadenie  mohol úrad užívať bez uzavretia zmluvy.  

K bodu 36 - § 43 ods. 1
 Nárok na peňažný príspevok na kompenzáciu môže vzniknúť iba právoplatným rozhodnutím o jeho priznaní a zákon nepripúšťa žiadne výnimky, preto nie je potrebné uvádzať, že ak zákon neustanovuje inak.

K bodu 37 - § 43 ods. 2 a 3 
Uvedená úprava sa navrhuje v záujme zosúladenia s § 40 ods. 16. Navrhuje sa zosúladiť ustanovenie § 43 ods. 3 s ustanoveniami, ktoré osobitne upravujú podmienky poskytovania peňažného príspevku na kompenzáciu, napr. v prípade zmeny fyzických osôb vykonávajúcich opatrovanie počas jedného kalendárneho mesiaca.

K bodu 38 - § 45 ods. 5
Navrhovanou úpravou sa toto ustanovenie zosúlaďuje s § 45 ods. 4.

K bodu 39 - § 45 ods. 7 
Navrhuje sa jednoznačne ustanoviť, že je možné obnoviť výplatu peňažných príspevkov na kompenzáciu aj za obdobie spätne, ak sa preukáže, že boli splnené zákonom ustanovené podmienky. Po uplynutí zániku nároku na výplatu peňažného príspevku, príslušný orgán rozhodne o jeho odňatí.

K bodu 40  - § 45 ods. 9
V praxi sa vyskytujú situácie, kedy príslušný orgán dodatočne zistí, že peňažný príspevok na kompenzáciu mal byť priznaný v inej výške alebo vôbec nemal byť priznaný (fyzickej osobe bol napríklad dodatočne vyplatený príjem patriaci za obdobie spätne). Ak by v týchto prípadoch príslušný orgán pristúpil k zmene  výšky peňažného príspevku na kompenzáciu až s účinnosťou od zistenia relevantných skutočností (t. j. nie za obdobie spätne), bolo by to sociálne nespravodlivé. Navyše by dochádzalo k situáciám, keď namiesto zníženia výšky peňažného príspevku na kompenzáciu by mal správny orgán tento príspevok spätne paradoxne zvýšiť, ak by postupoval podľa právnych predpisov platných v čase dodatočného rozhodovania (výšky viacerých peňažných príspevkov boli zvýšené od             1. januára 2009).

K bodu 41 - § 45 ods. 13 
Návrhom bolo potrebné ustanoviť, že príslušný orgán môže odňať preukaz alebo parkovací preukaz, ak fyzická osoba s ťažkým zdravotným postihnutím prestala spĺňať podmienky pre vyhotovenie preukazu alebo parkovacieho preukazu.

K bodu 42 - § 46 ods. 1 
Dôvodom návrhu tejto zmeny je presne vymedziť, že len v prípadoch, ak fyzická osoba uvedie údaje, ktorých nepravdivosť je možné preukázať a na základe ktorých sa neprávom poskytol jednorazový peňažný príspevok alebo sa poskytuje opakovaný peňažný príspevok, príslušný orgán uplatní sankciu vrátenia peňažného príspevku, ako aj sankciu podľa § 46 ods.2 – nemožnosť priznať ten istý peňažný príspevok počas 12 mesiacov.

K bodu 43 - § 51 písm. f)
Ide o doplnenie pôsobnosti  ústredia v súvislosti s úpravou ustanovenia § 41 ods. 11.

K bodu 44 - § 51 písm. n)
Ide o doplnenie pôsobnosti ústredia práce, sociálnych vecí a rodiny o vykonávanie terénnej sociálnej práce.

K bodu 45 - § 52 písm. a) bod 4
Ide o legislatívnotechnickú úpravu s bodom 40.

K bodom  46 a 48  - § 52 písm. b) a p)
Návrh súvisí s úpravou ustanovenia § 41 ods.11.

K bodu 47 - § 52 písm. c)
Ide o legislatívnotechnickú úpravu v časti pôsobnosti súvisiacu s úpravou osobitnej starostlivosti v rámci sociálno-právnej ochrany uvedených v predchádzajúcich novelizačných bodoch.

K bodom 49 a 55  - § 53 ods. 3 a § 56a
Navrhuje sa aby sa na konanie potreby osobitnej starostlivosti v organizačnej súčasti detského domova, nevzťahovalo správne konanie, vzhľadom na skutočnosť, že  cieľom je najmä objektivizácia výsledkov odbornej diagnostiky detského domova, aby dieťaťu bola poskytnutá čo najlepšia a najvhodnejšia starostlivosť. Navrhuje sa  preto upraviť len lehotu na posúdenie a tiež aj, že voči výsledku posúdenia  nie je možné podať odvolanie. Detský domov má dostatok možností v prípade, že nebude súhlasiť so závermi posúdenia, nechať dieťa na základe rediagnostiky detského domova opakovane posúdiť .   

K bodu 50 - § 55 ods. 1
Ide o zosúladenie ustanovenia s bodom 45 tohto návrhu.

K bodu 51 - § 55 ods. 2
Aplikačná prax si vyžiadala úpravu uvedeného ustanovenia, aby nebolo potrebné vyžadovať formalizovaný súhlas, ktorý fyzická osoba z dôvodu svojho ťažkého zdravotného postihnutia nemôže dať. V takomto prípade je postačujúci neformalizovaný súhlas napríklad prikývnutím.

K bodu 52 - § 55 ods. 11
Dôvodom  na doplnenie tohto ustanovenia je  skutočnosť, že v určitých prípadoch, keď je miera funkčnej poruchy fyzickej osoby menej ako 50 %, je podkladom na rozhodovanie  lekársky posudok. V takýchto prípadoch nebola ustanovená lehota na vyhotovenie rozhodnutia.

K bodu 53 - § 55 ods. 13
Precizovanie ustanovenia.

K bodu 54 - § 55 ods. 16
Navrhuje sa nevydávať rozhodnutia v explicitne uvedených prípadoch, t.j. keď sa peňažné príspevky na kompenzáciu zvýšených výdavkov zvyšujú zo zákona v dôsledku úpravy súm životného minima. Navrhovaná zmena zníži administratívnu náročnosť a finančné náklady s ňou spojené.  

K bodu 56 - § 67 ods. 2  
Dôvodom návrhu zmeny tohto ustanovenia je zosúladiť toto ustanovenie s predmetom úpravy zákona, ktorý je uvedený v § 1.

K bodu 57 - § 67a až 67c
(§ 67a) S ohľadom na navrhované zmeny v § 18 [ods. 3 písm. g) a o)], týkajúce sa nezapočítavania vianočného príspevku a štipendií do príjmu na účely peňažných príspevkov na kompenzáciu, je potrebné v prechodnom ustanovení riešiť postup pri vyplácaní peňažných príspevkov na kompenzáciu do obdobia ďalšieho prehodnocovania príjmu v júli 2010. Zámerom je, aby nebolo potrebné za obdobie od 1. januára 2010 do 30. júna 2010 prehodnocovať už zistený resp. prehodnotený príjem za obdobie kalendárneho roka 2008. 
(§ 67b) Ide o zosúladenie s ustanovením § 63 ods. 1.
 (§67c) Navrhovanou zmenou sa zabezpečí, že v prípadoch, na ktoré sa vzťahuje predmetné ustanovenie bude možné len odňať a nie znížiť peňažný príspevok za opatrovanie, nakoľko súčasne sa vydáva rozhodnutie o poskytnutí tohto peňažného príspevku na opatrovanie v novej výške.

K bodu 58  - Prílohy č. 10 až 14
Ide o legislatívnotechnickú úpravu.

K bodom 59 až 62 – Príloha č. 3 
Ide o precizovanie percenta miery funkčnej poruchy pri vybraných druhoch zdravotného postihnutia a zabezpečenie rovnakého prístupu ku všetkým občanom s rovnakým druhom zdravotného postihnutia pri medicínskom posudzovaní  a legislatívno-technickú úpravu.

K Čl. VI

Ustanovuje sa, že zákon nadobúda účinnosť  1. mája 2010 okrem §  79 ods. 1    písm. d) v bode 59. v čl. I., ktorý nadobúda účinnosť 1. januára 2011. 

Bratislava 16. decembra 2009

Robert Fico, v. r.
predseda vlády
Slovenskej republiky

Viera Tomanová, v. r.
ministerka práce, sociálnych vecí a rodiny
Slovenskej republiky